url: =Nurse khat apumkaihgawp US Police Officer pa nasep ki khawlsakta :: ZOMI DAILY\nposted on 12 October 2017 at 11:43 am Lomkholna: News, Sawltak, USA, World\nNurse khat apummatgawp US Police Officer pa nasep ki khawlsakta\nUSA, Utah State sung aom Hospital khatah Nurse khat kolbulh in, zawhthawh bawlgawp in akaikhia Police Officer papen nasep kikhawlsak “fire” ta cih Reuters pan kiza hi. Tua palikpa minpen Detective Jeff Payne hi a, Police Department Policies te palsak ahih manin, anasepna panin October 10 ni in kikhawlsak hi ci’n Salt Lake City Police Department te’n pulakkhia uhhi.\nPolice chief Mike Brown in hih palikpa khawlsakna lai “Termination Letter” sungah agelhna ah palik asemlai dingin nangtung ah muanna kong neinawn kei hi cimiau mawk hi.\nTuaban ah na gamtana hangin Police Department pen hong mindaisak, vangkiamsak mahmah hi. Palik nasepzawh pen kum 27 bang hikhin himahleh, na nasepzia pen picinvai hetlo, Professional vai hetlo hi.\nTua ahih manin, na gamtatna leh nahihna tepen mipi te ahubitding in kituaklai mahhiam cih etphat kul a, na gamtatzia pen etlawm hetlo, zumhuai mahmah leh minawngkaisak khat suakmawk nahih manin, nasep hongki khawlsak hi ci’n Police Chief in genkhia hi.\nPanmun leh thuneihna “za” ihneih laitak in, Power Abuse in ihgamtat, ihzatkhak lohding, hih thuthang in lam honglak hi. Athupiang akicingzaw in na theihnopleh, anuai ah aki suaksaksa nasimbeh in. Sawltak #zomidaily\nUS gamsung ah palik te’n Nurse khat thagum tawh zawhthawhthu in amatlaitak Video Clip khat ki khahkhia in, Social Media ah ki thehzakpah zihziah hi. Tua Video Footage pen Utah State, Salt Lake City aom University Hospital sungah aki Record ahihi.\nAbeisa July 26 ni in Detective Jeff Payne ii Body Camera panin aki Record kha Video hi a, tua zato ah Nurse asem ahi Alex Wubbels akimat laitak Video ahihi.\nDetective Jeff Payne in tua Nurse nu kiangah cina khuaphawklo khat ii asisan Blood Sample lakding in sawl uhhi. Ahi zong University Hospital’s Policy sungah cina khuaphawklo khatpen sisan kimawk laksaktheilo hi.\nAkiman Under Arrest ahih keileh Warrant aom keileh khuaphawklo cina te ii sisan ki lakkhiatsak theilo hi ci’n Nurse in agenkik ciangin Detective Jeff Payne in thumanglo ci’n pummatmawk hi.\nSalt Lake Tribune te’n genkhiatna ah hih University Hospital’s Policy sungah khuaphawklo cina khatpen cina te ii phalna Patient Consent, Under Arrest, Warrant cihte thumlak ah khatzawkzawk aomkeileh sisan ki mawklaksak theilo cihi.\nVideo sungah Nurse nupen akitomgawp hangin Detective Jeff Payne in thazawh mahmah ahih manin, pumletcip in innpualam ah kaikhia a, akhut koltawh bulhsak hi.\nNurse nu in banghang hongman nahiam? Bangmah kasepkhialh, kamawhna omlo hi ci’n awngkawm in, khatpeuh in honghuh un civangbang hi.\nUniversity Hospital panin adangnasem Staff nih te’nzong Detective Jeff Payne kiangah hihbang in matpah kullo hi ci’n genphei uhhi. Ahi zongin Detective Jeff Payne in Nurse Ms Wubbels pen akiman hita hi, Under Arrest hi ci’n dawngkik hi.\nVideo: Caught On Video: Nurse Dragged From Hospital By Police\nPolice Station te genkhiatna ah Nurse asem ahi Ms Wubbels pen ki mansuaklo in, ahi zongin mawtaw sungah Detective Jeff Payne in minute 20 sungbang kemcip hi ci’n genkhia uhhi.\nMs Wubbels in agenkhiatna ah Detective Jeff Payne pen thu bawlding in bangmah kabawlkei a, ahi zongin hih Police Officer te’n khuasung mipi Community, Society te tungah bang mawhpuak nei uhhiam cihpen kuppihhuai, theihsak huaihi ci’n genkhia hi.\nSalt Lake Police paninzong thunei te’n thuumna nei uh a, hihvai hoihtak in ki kankhiading hi ci’n genkhia uhhi.\nUS Police te sungah amaitat gawpgawp pawlkhat omleh kilawm hi. Zanni inzong Video Clip khat hongki khakkhia in, US Police khatin mivom tebek ka kaplum uh cimawk ahih manin, tua Police Officer papen anasep kikhawlsak cih thuthang khatzong kiza hi. Sawltak #zomidaily\nPrevious: Tulaai Leitung thuthang tuamtuam te Updates (Oct 11)\nNext: ZYA makai te Australia ah zinding


timestamp: atn

url: =Deklam Tuktum icih kua mite hiam? ~ Thawn Tuang :: ZOMI DAILY\nposted on 19 September 2014 at 9:52 am Lomkholna: Article, Thawntuang\nZomite paunak sungah, “Deklam Tuktum zong Gal suak thei”, kici pen a khiatna hong gen behlai uh aa, ” ih Muan pen zong Gal suak thei”, cih tawh hong let khiat uh hi. Ih muanlohpi khat gal in hong om mawklo ding dan hi. Ih muan pen khat gal in hong suaktawm thei ahih manin mipi te ki dawmni ki gingkhol mahmah ni cihna hi. Hih pen Zomi mipil madawn ten ih minam paunak in a zatzat uh tuni dongin ih zangzang hi.\nKua mite muang na hiam? Kua mite thudong na hiam?\nZomi sungah mi masa te leh pilna neimasa a madawkte ki muangin ki zahtak hi. Thu ki dong hi. Ih ki pawlna makaite zong ih muan ih suan te mah ahi uh hi. Ih pawlpi makai, ih khua makai..cihte a ki pan ih muan ih suante ahi uh hi. Muan leh suan’ in hong om uh ahih manin a minam pihten a sihdongun minam leh gam adingin lungkimna khamuanna hong hih zawhna dingin mipite lam-etna lianpi ahihi.\nUSA gam kumpi te mipite ten muan leh suan in neih uh aa zahtak takpi uh hi. Muan leh suan kumpite ahih manin kumpi thak asem peuh mah in a masa kumpite thukhun bangin gamta uhhi. Tuni dongin kumpi ten mipi lungkham lungvaihna ding pialo uh ahih manin muan leh suan mite hong suak uh hi. A mimal tangthu mahmah uhzong a sih khit zawh nungah tul theilo in thak suah semsem hi.\nA sih dongin mipite khangthakte khitui luang saklo in lung muanna, lungkimna dingin mapang suak uhhi. Sih kuankuan in mite lung khamna pialo dahsaklo uhhi. USA gam ah minam tampi om aa, a citawm, a citam mivom mikang cihtawh ki deidanna om nawnlo in minam khat peuh acitawm manin no minam omkei, za ngei kei ung cihsak sese lo uhhi.\nIh muan pen zong Gal suak thei a kici pen kua mite ih Gal suak hiam?\nIh muan pen zong Gal suak thei kici aiteh ih muanloh pi gal suak mawkmawklo dan hih tuak pah hi. Ih muanpen te mah Gal in hong ki pia tawmthei cihna suak hi. Bang hang hiam cihleh ih muan khat pen a nung ciangin ih Gal suak thei vive hi cihna hi.\nA khiatna khat in genbeh leng: Ih muan leh suan mite a sih dongun muan suak taktak kei un, a sih khit zawh uhteh a muanhuai zia, a zahtaak huai zia ki telcian pan ding hi cihna hong suak hi. Hong gal bawl kik thei vive ahih manin ki ging khol ciat unla, thu khempeuh ah muang suak pah nai kei unla a gah Khaicii bang hiam cih en cian masa phot ni aci ahihi. Ih pu ih pa te zong thukhual sa ngiat ing.\nNang pilna, nang theihna tan ciang tawh minam hong din khawlleh na lung a kim takpi diam? Gentehna in: Tan 10 ciang azo na hihleh na minam sungah Tan 10 ciang azo hong om nawn keileh na lung a kimtakpi diam? Tan 10 ciang nang khangin zo na hih manin na tate khangah B.A zo hong om leh zahtaak baang zolo ding na hiam? Na khanggui limcii zawlo ding hiam? Na thu a namtui ding na ut zaw hiam? Na thu a namsia ding ut kik na hiam?\nIh Muan pen zong Gal suak thei, Thu namtui khat zong Thu namsia suak thei vive. Minam it ing ee, it takpi ing ee a kici khat na theih nopleh a Thuh khaicii en in. A inn ah va pai inla, a tate, a tute va etsak in. A minam leh ngeina, kampau leh lai a thei, a zuikha uh hiam? Minam it takpi, vei takpi khangthakte sungah nang tawh ki bangin om thamtham ding hi. Tuate a khitui uh a luang sak nuam ihih loh ding thupi hi. Khitui a luangsak mi utzaw maw, A nul khiat khat mi ut zaw. Mite muan leh suan utzaw maw, mite Gal utzaw… Na minam pih uh.. Thawn Tuang (Zomi Angvaan)\nPrevious: Pi Cin Khaw Dim ong nusiat dahpihna leh VC Mang USA Tour 2014 maban zaksakna\nNext: Tho in la na Pasian sam in!


url: =Piancilna 26 | Siantongluan\nAbraham hun lai-a kialpi banah, tu-in tua gam sungah kialpi dang khat tung hi. Filistia mite kumpipa Abimelek omna Gerar-ah Isaac pai hi.\nAma tungah Topa kilang a, "Egypt-ah paisuk kei in la, kong gen ding leitangah teng in.\nHih leitangah tawlkhat om in. Nang tawh kong omkhawm ding a, thupha kong pia ding hi. Bang hang hiam cih leh nang leh na suanlekhakte tungah hih leitangte kong pia ding a, na pa Abraham tungah ka thuciam ka tungsak ding hi.\nNa suanlekhakte vana aksi bangin tampi ka phasak ding a, na suanlekhakte tungah hih leitang khempeuh ka pia ding hi. Na suanlekhakte thupha ka piak bangin leitung minam khempeuh in thupha a ngahna dingun hong ngen ding uh hi.\nBang hang hiam cih leh Abraham in ka thu mangin, ka sawlna, ka thupiakna, ka ngeina kip leh ka thu zui hi," a ci hi.\nTua ahih ciangin Isaac, Gerar-ah teng hi.\nTua mun mite in ama zi tawh kisai thu a dot uh ciangin amah in, "Ka sanggamnu hi," na ci hi. Bang hang hiam cih leh, "Rebekah hangin tua gam mite in hong that khading ahih ciangin," ci-in ngaihsun ahih manin, "Ka zi hi," a cih ding lau hi. Bang hang hiam cih leh amah ngaihbaang hi. .\nTua lai-ah amah sauveipi a om khit ciangin, Filistia mite kumpipa Abimelek a tawlet panin khuadak a, Isaac in a zi Rebekah a noh laitak mu kha hi.\nTua ahih manin Abimelek in Isaac samin, "En in, amah na zi ahi hi. Tua ahih ciangin bangci-in nang in, Amah ka sanggamnu hi, ci thei na hi hiam?" a ci hi. Isaac in ama kiangah, "Ama hangin si khading ka hih ciangin, ci-in ngaihsun ka hihna hang hi," a ci hi.\nAbimelek in, "Ko tungah bangcia hih bangin hong gamta na hi hiam? Mite khat peuhpeuh na zi tawh lumkhawm pak kha thei ding a, kote tungah mawhna hong tun na hi ding hi," a ci hi.\nTua ahih ciangin Abimelek in mi khempeuh thu zasak a, "Hih mipa ahi zongin a zi ahi zongin a sukha peuhmah kithat ding hi," a ci hi.\nIsaac in tua leitangah khai tuh a, tua kum mahin a zah za khat la hi. Topa in amah thupha pia a,\na neihsa kibehlaplap ahih manin a hau mahmah khat a suak hi.\nAmah in tuuhon leh bawnghon, leh innkuan mi tampi nei a, Filistia mite in amah eng uh hi.\n(Ama pa Abraham hun lai-a a pa nasemte in a tawh tuikhuk khempeuh tu-in Filistia mite in hucipin lei vuk uh hi.)\nAbimelek in Isaac kiangah, "Kote kiang panin paikhia in. Bang hang hiam cih leh kote sangin nang na vanglian zaw hi," a ci hi.\nTua ahih ciangin tua mun panin Isaac paikhia a, Gerar kuam sungah phual satin tua munah a teng hi.\nIsaac in a pa Abraham hun lai-a a kitosa tuikhukte to pha kik hi. Bang hang hiam cih leh Abraham sih khit ciangin Filistia mite in tuate vukcip uh hi. Amah in a pa phuahsa minte mah phuak kik hi.\nAhih hangin Isaac nasemte in tua kuam sung to-in tuikhuk a muh uh ciangin,\nGerar gancingte leh Isaac gancingte kitawng uh a, "Tui, ko-a hi," ci uh hi. Tua ahih ciangin amah in tua tuikhuk Esek ci-in min a phuak hi. Bang hang hiam cih leh amaute leh amah kitawng uh hi.\nTua ciangin amaute in tuikhuk dang khat to uh a, tua tungtangah zong amaute kitawng leuleu uh hi. Tua ahih ciangin amah in tua pen Sitnah ci-in min a phuak hi.\nTua mun panin amah kinin tuikhuk dang khat to leuleu hi. Tua tungtangah amaute kitawng nawnlo uh hi. Tua ahih ciangin amah in Rehoboth ci-in min a phuak hi. "Bang hang hiam cih leh tu-in Topa in eite-a dingin omna hong bawlsak khin a, eite hih gamah i pung ding hi," a ci hi.\nTua lai mun panin amah Beersheba-ah paito hi.\nTua zan mahin ama tungah Topa kilang a, "Kei pen na pa Abraham Pasian ka hi hi. Lau kei in; bang hang hiam cih leh ka nasempa Abraham huhau-in nang tawh kong om a, nang leh na suanlekhakte thupha hong pia-in kong pungsak ding hi," a ci hi.\nTua ahih ciangin amah in tua lai munah biakna tau khat lamin Topa bia a, tua munah puanbuk a lam hi. Tua lai-ah Isaac nasemte in tuikhuk khat a to uh hi.\nTua ciangin Gerar panin Abimelek a thu lamlakpa Ahuzzath leh a galkap mangpa Fikol tawh Isaac kiangah hong pai hi.\nIsaac in amaute kiangah, "Note in kei hong mudahin note kiang panin hong hawlkhia na hih uh ciangin bang hangin kei kiangah hong hawh na hi uh hiam?" na ci hi.\nAmaute in, "Nang tawh Topa a omna teltakin ka mu uh hi. Tua ahih ciangin, kote in nang hong sukha loin, nang tungah bangmah hong hih loin, a hoihin gamta-in lungnuam takin kong sawl khiat mah bangun kote tungah nang in siatna nong bawl lohna dingin nang leh kote kikalah kiciamna khat om hen la, nang tawh thuciamna khat bawl ni, a ci hi ung. Nang pen tu-in Topa thupha piak na hi hi," a ci uh hi.\nTua ahih ciangin amah in amaute-a dingin pawi khat bawl a, amaute in pawi an ne-in a dawn uh hi.\nZingsangin amaute tho baih uh a, khatlekhat kiciamna a bawl uh hi. Isaac in amaute a lampi ding uhah kha a, ama kiang panin amaute lungnuam takin a paikhia uh hi.\nTua ni mahin Isaac nasemte hong pai-in amau tawhsa tuikhuk thu ama kiangah hong gen uh a, "Tui ka muzo uh hi," hong ci uh hi.\nAmah in tua pen Shibah ci-in min phuak hi. Tua ahih ciangin tua khuapi min pen tuni dongin Beersheba kici hi.\nEsau kum sawmli a phak ciangin, Hit mi Beeri tanu Judith leh Hit mi Elon tanu Basemath zi-in la hi.\nA zite gel in Isaac leh Rebekah nuntakna haksa sak uh hi.


url: =1. INNKUAN OMZIA - Zomi Adventist Innkuan\nKUMKIKNA LAMEN INNKUAN – KHEN KHATNA\nInnkuan in Tatna Khempeuh ie Lungtang. – Khuatual khat pen innkuante tawh akilam to hia, innkuan makaite vaihawmna thupi mahmah hi hi. Lungsim panin “nuntakna ie tatna khempeuh” luang khia-a, innkuan in khua, pawlpi, leh gam ie lungtang ahi hi. Innkuan ie huzaapna in khua khat ie nopsakna, pawlpi gualzawhna, leh gam khantohna piang sak hi.1\nIh kim le pam-a khangnote tatdan leh lungsim in khuatual khat ie mailam khantohna ahihkei leh siat nading khensat hi. Khangnote sin pilna leh agamtatte in aneu tungpan vua asiangtho gamtatna, kisekna, leh kidek kidamna tawh akisuihna un khua ie nunzia ding huzaap hi. A ki uklo, apillote pen duh le dah ah kidamlo, amau’ thubek thusa, aom dan un aveng apam uh sui ding uh hi. Tu-a akithuahpih alawm agual, tu-a azongsatna, leh anuntak nadinga tu-a aneih athukhuntein hongpai laiding kumte ah apiangding khua le tui ie lim hipah hi.2\nAnuampen Vantung Nam.—Innin ‘inn’ cih tawh kituakin kilam ding hi. Innkuan pen leitunga aom vantung neu hidinga, haitatna pen kituancil ding hi. Ki- itna punsak ding hi. Eite lungnopnain itna, hehpihna, leh khat le khat tunga ziadamna tungah kingam hi.3 Anuam pen vantung nam in Topa’ Khasiangtho in thu aneihna inn ahi hi. Pasian’ deihna akicin nadingin pasal leh zi in khat leh khat kizahtak tuak ding uha, kiitna leh kimuanna lam ding uh hi.4\nInnkuan Omzia Athupitna.—Nu leh pa’ nuntakna aumcih kha omzia in innkuan bup zel-a, inn sung khempeuh ah kimu hi.5\nAdiakdiakin nu leh pa in innkuan omzia lam a, nu leh pa kituahlohna aom ciangin, tate in tua lungsim mah paaipah uh hi. Inn sungah khat leh khat kithupi bawlna tawh kidim sak ding hi. Khat leh khat kikai-awkin, Laisiangtho Christian hihnaah nagual lelh uhciangun, kikhel un; hih hun sunga naneihuh lungsim in Jesu ahong kum cianga naneih uh lungsim hiding hi. Vantungah misiangtho ahiding nahihuhleh leitungah misiangtho na hih\nmasak ding uh ahi hi. Tu-a na iplah uh zia le tongte in sihna leh thawhkikna hangin kikhello ding hi. Inn leh khuatualah naneih uh lungsimpaai-in han pan-a nathawh pihding lungsim hipah hi.\nJesu ahong kumkik ciangin lungsim khelna om nawnlo hi. Tu-in puahphatna ih sepding ahi hi. Eite nisim nuntakzia-in ih mailam nuntakzia ding khensat ding hi.6\nAsiangtho Omzia Bawlna.—Christian innkuan khempeuhin zuihding thukhun neiding hi; kampau leh kizepna tawh ihdeih tate’ pianzia ding etteh lim ih lak ding hi. Asiangtho kihona, leh Christian awnem zat tawntung ding ahi hi. Tate leh khangnote amau leh amau akizahtak theih nading, Pasian tungah athumaan nading uh, ih neih thukhun ah ihthumaan ding, Pasian’ thukhamte thupi ngaihsut ding leh zuih nading hilh ding hi. Hih thute in anuntakna uh uk dinga, lawm le gual tawh kithuahnaah omzia siangtho piangsak ding hi. 17Amaute in asiangtho omzia lam dinga, athanemte thahat sak dinga, sianthona leh vantung lamah makaih ding hi. Vantung laibute kiphena, thu akikhen ciangin zumlo-in, gamtat hoih tawh na kikhangkhan ding hi.\nHihbanga pattahna in khangnote nasep thupite guan dinga, lungsim leh tatna tawh midangte lam maanah makaih zosak ding hi. Asia apha thu ah mawlsakna angahlote in ahoih thukhunte iplah theisaka, pianpih siamnate zeksiamin, pumpi, lungsim, leh kha thahatnate ahoihpen in zek ding uh hi. Tuabangte pen zeetna ading kidalna hia, apuklo kulh in amah umding hi.7\nLeitunga innkuan pen Pasianin vantung innkuan lim hisak ding hi. Nisimin nu leh pa leh tate in hih thu lung ngai ding uh hi; akizoppihte pen Pasian’ innkuanpihte bangin bawl ding hi. Tua hileh, amaute’ nuntakna in leitungmite mai-ah Pasian itna leh Pasian’ thukham zuihna apiangsak thei ettehding nuntakna hiding hi. Tua tawh Jesu kipahtawi dinga, Ama’ kilemna, hehpihna leh itna in paknamtui buak bangin innkuan sung zel ding hi.8 Hih thu pen nu leh pa tawh kisai pen hi. Thukhun zuihnaah khauhin kipding uh hi. Inn sungin vantungmite hawh theihna, ki-aihualnain innkuan maan hia, kilemna leh anamtui huzaapna omsak ding hi.9\nInnkuan pen Avak leh Lungnopna Hisak in.— Inn pen nang ading leh natate adingin, Honpa lungsim tawh ataang leh lungnopna nahihsak ding mangngilh ngei kei in. Innkuan sungah Jesu tumpih lecin thu hoih pen siatna panin nakhen theiding hi. Natate zong dikna singkungte kiangah natonpih theidinga, kha gah tampi agah theiding uh hi.10 18\nHaksatnate in inn hong tuh thei hi, hita leh hihte in mihing puakding mah ahi hi. Tua hia, na nite in meei akai hangin na lungsim sungah lungduaina, lungdamna, leh itna tawh ni taang sakin.11\nInn pen amaimai khat hita leh kamkhum akipau-na, hehpih nasepna, pawlhuai-itna ateenna hithei den hi.12 Pilna leh itna tawh innkuan uk inla, sikciang vik kei in. Itna tawh aki-uk tate in thu mang nuam zaw hi. Na tate hihtheih sunsun pahtawi sak-in. Ahihtheih laiteng alungnuam thei pen dingin nungta sak in. Alungsim uhah itna leh ngaihna tawh na kipaak sak nakleh thuman khaici vawh nading abawl nahi hi. Phawk dingin, Topa in leitang bek hilo, meei leh guah leh ahoih anuihmai khuavak, khaici apo sak leh ateh apung sak nate zong hong pia hi. Natate in tai ding leh puahphat ding bek hilo, tha piak, pahtawi, leh khuavak apiang sak migi kammal zong piak ding ahi hi.13\nInnkuan sungah kitotna omsak kei-in. “Ahizongin vantung pan-a pilna in siangtho a, kilemna piang sak a, migi in, kilem sak baih a, lai-natna leh gah hoih, et tuam neilo, leh kineihna om saklo hi. Kilemna abawlte in kilemna tawh dikna gah tuh hi.” Innkuan sungah migitna leh kilemna ki deih hi.14\nItna Khau in Hen.—Innkuan kikhihna-in leitungah akinaipen, zianem leh asiangthopen hia, mihingte thupha apia dingin Pasian’ geel ahi hi. Sepding theisa in pilvang leh Pasian kihta-a kiteenna in thupha ahi hi.15\nInn in ki-itna mun, nu leh pate leh tate lungsim 19nemsak leh ki-apsak huzaapna aluan nadinga Pasian’ vantungmite tenna,mun ahi hi.16\nInnte Bethel hidinga, lungtangte biakinn hiding hi. Pasian’ itna adeih lungsimah kilemna oma, khuavak leh kipaakna omding hi. Innkuan sungah Pasian’ itna kizel in, “Topa in bang hong gen hiam” cih dong den ding hi.17\nChrist Tenna Tawh Innkuan Christian Suak.— Itna, hehpihna, leh ziadam aomna inn pen vantungmite hawh nopna, leh Pasian’ min akipahtawina mun ahi hi. Neulai leh khangno hun in phatak-a ki-ukna-in ahuzaap Christian inn pen leitung siatna panin akikem sitset hi hi. Tuabang innte-ah tate in aleitung nu leh pate leh vantung a Pa uh ait dingin akihuzaap hi.18\nNgeksen hun panin khangnote in leitung leh amaute kikal-ah bittakin kidalna neiding uh hi. Tua hileh siatna in amaute sukha loding uh hi.19\nChristian innkuante-in, vanglian Christian’ huzaapna lei maitangah pulaak hi. Siatnate panin nu leh pate in innkuan akep ding uh phawk sak hi.20\nTopa sungah sianthona in innkuan sung huzaap ding hi. Nu leh pa leh tate-in Pasian tawh kipawl dingin kipantah ding uh hi. Amaute’ zongsatna leh agamtatnate Pasian’ deihna tawh akihual dingin ngimding uh hi.21\nInnkuan kizopna-in khat leh khat sianthona tawh huzaap ding hi. Pasian’ deihna tawh akip Christian innkuante in Christian’ zia le tong nei sak hi. Pasian’ itna siangtho bekin miihingte hong kem ahihmanin, nu leh pa leh tatein kipumkhatin Pasian’ na semding uh hi.2220 Christian innkuan sungah sep masak ding thu-in, Christ ie Khasiangtho eite tawh omkhawm sak dinga, innkuansunga mimalte in amaute singkhuam puain, Jesu’ makaihna nung zui ding uh hi.23\n2. INNKUAN LAM NADING THUGUMTE\nLeitungah Iplah Huaipen Mun.—Tate’ masuan nopsak leh lunggulhnate kepcingsak dingpen nu leh pate’ vangikpi ahihbanah, aiplahhuai penin bawlding zong kisam hi. Hihin sum le paai, inn le lo tampi angah sangun thupi zaw lai hi. Inn sungah khuavak kitatsat sak ngeilo ding uh hi. Innkuan avei dan uhpen tate’n hinpih den ding uha, agol uh ciangin aneu lai hun vua inn in vantung tawh akibang kilemna leh lungnopna mun ahihlam nunghei kik thei ding uh hi. Akhancin uhciangin, anu leh apa ahehnem leh thupha apia theite hikik ding uh hi.1\nTate’ adingin inn pen leitungah a iplahhuai bel mun hiding hi. Nu’ omna in alian pen iplahna hiding hi. Tate in a ithuai leh athei thei pianzia nei uh hi. Amau pen baih takin kilungdamsak thei a, baih takin kidahsak thei hi. Madam takin, itna kammalte leh sepna tawh uk le-uh tate pen nute in alungtang tawh khihcip thei ding uh hi.2\nSiangtho, Kician, Khilsiam Ding.—Sianthona, leh kiciatnate in innkuan ki-zek nadingin thu phamawh ahi hi. Nu in anuntakna ah tate’ pumpi taksa, kha lam leh laisinlam khantohna mangngilh liangin athupi innsung nasepte vaihawmin, leh inn’ na-ah akipum piak ciangin, adah huai khialhna abawl asuak uh hi.3\nThu-umte in azawng uh zongin, mimai a hia, a inn vuah ahizongin nin-in, leh polhteh in om ngeiloding uh hi. Manpha takin anungtalo leh sianthona aneilote 22thuhilh ding ahi hi. Sang in asiangtho Pasian aitang-in kha\nnuntaknaah asiangtho ding, tua sianthona pen nilkten puansilh dongin akilang sak dingin hilhding hi. Tua hileh thumaan in nuntak kikhelna piang sak-a, kha nuntakna leh ci-le-sa duh leh dahnate sawpsiang sak khin ahihna vantungmite in muhsak ding uh hi. Thumaan sangkhin napi-in nikten puansilh, kim leh pam nuntakzia ahi-a kampau ahizongin, kikhelna aom tuan keileh, Jesu Christ adingin nungta lo, amah leh amah adingin anungta hilel hi. Tuate in Jesu sungah athakin pianthakna ngahlo uha, sawpsiangna leh sianthona dawl kha nailo hi.\nAkitangsamlo kizep kipuahnate zatloh ding hinapi apuatham kipuahna pen awlmawh lohding hilo zel hi. Inn sunga aom mimalte leh inn mahmah zong siantho leh iplahhuai tak-a puah ding ahi hi. Mite’ genban in aomlo dingin khangnote hilhding thupi a, Pasian leh athu maan zahtakna tawh puatham kipuahding kisam hi.4\nSiantho’ ding kinlohna in natna asam ahi hi. Ahang omlo-in natna hong lut lo hi. Siangtho leh cidamhuai akisa khua-neute leh khuapite ah cisa natna piangin ahihkei leh pumpi suksiatna piang hi. Natna leh suksiatna athuak mitampite in huih lakah anatna uh kithehthang sak-a, akim khua leh innkuante in zong dik kha uh hi. Sianthona-ah apolhteh nahangin natna piang ahi hi.5\nInnkuan Nuam adingin Khilsiamna.—Pasianin 23kitumkakna, ze-manna, leh hisitset lohnate ah lungdam lo hi. Hih kiciatlohnate in siatna hia, hih sitsetna adeih pasal, aki-uk tate, leh akikhilsiam innkuante in apolhteh zi tungah itna khahsuah zo uh hi. Hih sitsetna, innkuan’ vang kepcingna, ukna aneilo numei-in, zi leh nu ahi dingin inn nuamsak leh lungkimna pia zolo hi. Hih thute ah akicingtaaklote in hih thuah pilna alak ding uh hia, akisapna pen munah akipattah thak kul uh hi.6\nKuhkalna leh Vilna Kikopding.—Topa’ tungah siit neilo-in kipum-apna ihneih ciangin innsung nasep maimaite nangawn athupitna kimu dinga, Pasian’ deihna tawh kituakin ihsem khiazo ding hi. Mihing’ Tapa ahong paiding vil-in ih ngak dinga, ihkuhkal ding kisam hi, ih sep kawmin ngak kul hi. Kuhkalna leh vilna akikop ding ahi hi. Hih in Christian zia-le-tong hong tawikim dinga, pungsak ding hi. Thu dangdangte nusia in, thungetna, Laisiangtho simna bek sem-in, khalam ki-apna ahong nawngkai sak nasep manlah a buainate nusia ni, cih ding hituanlo hi. Ngakna leh vilna leh sepna akihual khawm ding ahi hi. “Nasepna ah thadah lo-in, kha\nah khanglo in, Topa’ nasem ni.”7\nNasep Atawmsak Inn Vanzat Leei in.—Innkuan tampite’ zi leh nute in amah leh amah akhua muhna azai nadingin laisim hun ngah lo, apasal tawh kikhawl manlo, atate akhantoh nadingin kizopna nei manlo uh hi. Honpa tawh kinai in akilawmtat nading hun ngah zolo uh hi. Damdamin ahun leh atha neih teng innsung nasepna ah 24kibei-in, zatna tawh abeimang ding nate tawh kikaiawk uh hi. Innkuan sungah lengla bang ahihlam akitheih ciangun zekai luata uh hi. Asiangtho, asangzaw nuntakna ah tate akhangkhan ding hun manpha khahsuah uh hi. Innkuan alamte in pilvang takin ngimna nei uh hen. Innkuan nuam ihlam nadingin tup leh sawmna nei ni. Cidamna apung sak, leh innkuan vangik azang sak inn vanzatte neih nadingin hanciam ni.8\nNasep Aneu-pen Nangawn Pasian’ Nasep hi.— Sepdinga aphamawh kuang sawpna, sabuai zutna, cina kepna, anhuan, puansawp nate in kha tawh akisai athupi nasep ahi uh hi. . . . Eite lakah khat in aneu pen nasep asep ding hia, tua nasep asemte in akisam leh vang anei nasep asem hi in, leh amaute nasepnaah aniampen ahihangin Gabriel in kamsangte kiangah ahong pai-nasep zahin athupi na asem uh ahi hi. Ih masuan tekah vai akuan ih hi hi. Nupite in innah seploh aphamawh inn nasepte semin, vantungmite bang mahin kuhkalna, itna, thumanna ih lahkhiat ding ahi hi. Pasian’ deihna tawh kituak in nasep na-in vang nei, pahtawihuai hisak hi.9\n3. ETTEHDING EDEN INN\nPasianin Mi’ Inn Masa Bawl.— Pasian mahmahin nu leh pa cilte’ adingin Eden huan inn nabawl sak hi. Mi- in adeihtheih nakhempeuhte bawlin akidimsak khit ciangin, Amah in, “Eite lim leh meel leh Ei tawh akisuun dingin mi bawl ni” naci hi . . .\nPasianin hih ahoihpen leh bawl khempeuh lak panin akhakna tawh lungkim a, akicing leitungah ateeng dingin akicing mi bawlding nageel zo hi. Ahizongin mi in amah kia aom ding pen Pasian’ ngimna hilo hi. “Mi in amah kia aom ding hoihlo hi; amah ading akituak huhding khat kabawl ding hi” ci hi.1\nPasian mahmahin Adam ading lawm pia hi. Amah tawh lawm dinga akituak, akithuahpih ding, itna leh heh pihna ah pumkhat asuak ding numei khat pia hi. Adam pang panin akila nakguh panin Evua kibawl a, Adam’ lutungah atuang ding hilo, Adam in khe tawh atuatcil ding hilo, amah tawh ding khawmin, it ding leh huai ding numei ahi hi. Pasal phel khat hia, guh pan guh, sa panin sa ahi hi. Numei in Adam’ pum dang khat hia, akizopna uh kinai leh ki-itna alak ahi hi. “Kuamahin ama’ pumpi mudah ngeilo a, it in kemcing hi.” “Tua hia, mi in ama’ nu leh pa nusia in, azi beel in, pumkhat asuak hi.”2\nPasianin Kiteenna Masa Pia.—Pasianin amasa pen kiteenna pia hi. Piangsakpa tawh kiteenna kipan hi. “Kiteenna in pahtawi huai hi.” Pasian in mi tungah apiak 26masak letsong ahi hi. Hihin Pasian’ hong piak letsongte lakah khat hia, mawhna ahong lutkhit ciangin Adam in Paradis kulhte pan hong pusuah pih hi. Pasian’ thukhun te phawk-in, thumanna tawh kitenna in thupha ahi hi. Hihin, asiangtho mihingte gui leh lungnopnate kemcing a, mi-le-mi kizopna ah kisapnate hong guan in, pumpi, ngaihsutna, leh kha nuntakna hong sanglap sak hi.3\nAdam’ khut sungah Evua apia masa Pasianin nalam dang masa ahi kiteenna napia hi. Lawm le gual leh gui le zaam akikaih khopna Cana ah Christ in Ama’ Nasep kipat nadingin, Ama’ photsa kiteenna nakip sak hi. . .\nGupna angahmite tawh akizopna lim ahidingin kiteenna abawl na tawh Jesu in kiteenna na pahtawi hi. Amahmah in mopipa hia, mo in pawlpi ahi hi, ateel tuamte ahi hi. “Nangmahin na hoih hi, ka ngaih aw; nang sungah paubanna khat zong omlo hi.”4\nKisap Khempeuh Kipia.—Lungsimin adeihtheih nakhempeuh tawh Adam ki-umcih hi. Vangliatna tawh akidim Eden huan ah mawhna leh muatna lim khat zong om lo hi. Pasian’ vantungmite in asiangtho nupate tawh suakta takin kimu kiho thei uh hi. Kipakna la asate in suahtakna leh Piangsakpa phatna la awi uh hi. Ziadam gansatein tua nupate tawh mawhna omlo takin kimawl pih in, athu mang uh hi. Adam in mipi cing mahmah a, Piangsakpa’ bawl lak panin ahoihpen ahi hi.5\nPiangsakpa leh amaute kikal ah khuamial zang khat zong omlo hi. Pasian pen amau’ thupha apiapa, leh Pasian’ deihna ah amau’ deihna akicinna hisak uh hi. 27Adam’ zia le tongah Pasian’ zia le tong kilang hi. Piansak na khempeuhte tungah Pasian’ vangliatna kipulak hi.6\nMi’ Lungnop Nadingin Nasep Kipia.—Pasianin ahoih na khempeuh a-itpa ahi hi. Ama’ khut panin apiang na khempeuhte tungah hih thu hong lak hi. Nu leh pacilte adingin ahoih Eden huan nabawl sak hi. Leitang panin singkung lianpipi nakhangkhia sak a, akimanna leh kizepna namcin piang khia sak hi. Paak hoih singkungte bawla, ahoihna atuam tek tawh leh anamtui paak vuite in huih lak zel uh hi. Ama’ bawlsa nate akepna tawh mi in lungnopna angahding Topa’ geelna ahi hi. Huan sunga aom kungte’ gahte panin mi’ deihna na lungkim sak hi.7\nHuan akem ding nasep Adam kipia hi. Nasep neilo in Adam lungkim theilo ding, cih Piangsakpa in thei hi. Huan ie ahoihna in Adam lungnuam sak mahmah napi, akicing lungnopna ngahlo hi. Thatang zangin alamdang pumpi satakte nasem sak hi. Nasep lohna ah lungnopna om hizen leh mawhna aomlo mi’ dinmun ah nasep kisam lo ding hi. Mi apiangsakpa in mi’ lungnop nading thei ahihmanin, abawl khit phetin nasep naguan pah hi. Ahong tungding minphatna, leh nisim an nek nadingin akisam nasepnain tua tokhompi panin hong pai hi.8\nChristian Innkuanin Pasian Pahtawi.—Innkuan sungah Pasian thu masapen ah akoih nu leh pate’ Pasian kihtakna-in pilna akipatna hi, ci in atate ahilhte in vantungmite mai leh mite maiah Pasian’ minthang sak uh hi. Amaute in leitung maitangahinnkuan vai khil sitset in, tate uk sitset in, Piangsakpa alangpan sak uh sangin itding leh athu mangding hi, ci-in hilh uh hi.\n28Tuabang innah Christ in leengla tanghlo in, innkuante’ min pen Ama’ min hia, zahtakin, pahtawi uh hi. Pasian omna innah vantungmite in omnuam sa uha, biakna, Laisiangtho, Piangsakpa azahtak dingin tate kihilh hi. Tuabang innkuante in kamciam “Kei ahong zahtakte Keimah in ka zahtak ding hi” pen amau adingin sang thei uh hi. Tuabang inn panin pa in nisim anasep ah kuankhia a, Pasian tawh akihona hangin alungsim uh nem in, ki- apna nei uh hi.9\nChrist eite tawh ahong omna bekin numei pasalte lungnopna pia thei hi. Nuntakna tui maimai khempeuh Christ in vantung leenggah tui suak sak hi. Tua ciangin innte in Eden munnuam, innkuan, leh vantung innpi ie lim hong suak thei pan hi.10\nNext post Lai Siangtho – Pasian’ thubu


url: =Peter Masa 1 | Siantongluan\nPeter Masa 1\nJesuh Khrih sawltak keimah Peter in Pontas gam, Galatia gam, Kappadosia gam, Asia gam, leh Bithynia gamah kithehthangin peemta-in a om mite kiangah lai ka hong khak hi.\nPa Pasian in ama ngimnasa bangin note hong teel a, note in Jesuh Khrih thu mangin, ama sisan tawh siangthona a ngahdingin a Kha Siangtho tawh note mi siangtho-in a hong bawl hi. Note tungah hehpihna leh nopsakna thupha hong tam tun semsem ta hen.\nI Topa Jesuh Khrih Pa Pasian tungah lungdam ni. Ama hong hehpih mahmahna hangin sihna panin Jesuh Khrih a thawhkik sakna tawh eite tungah nuntakna thak a hong pia hi. Tua ahih manin i lametna kiam ngeilo a,\nPasian in ama mite-a dingin a koih thuphate i ngahna dingin lamenin i om hi. Tua thuphate sia ngeilo, nin ngeilo, mual ngeiloin a om tawntungna vantungah note-a dingin a hong koihsak hi.\nNote upna hangin nitawp ni ciangin na ngahding uh hotkhiatna nomau-a ahihna a kilatsakna dingin Pasian in ama vangliatna tawh a hong kepsak ahi hi.\nTua ahih manin tu laitakin mite bawlsiatna a tuamtuam na thuak manun tawlkhat na lungkham uh ahi zongin hihbang thuakna hangin lungdamzaw un.\nHihbang thuaknate in a um takpi mah na hihna uh hong kilangsak hi. A siathei khamte nangawn, a hoih taktak mah ahi hiam, ci-in mite in mei tawh sin uh ahih manin, kham sangin a manphazaw note upna zong a kiptak mah ahi hiam, ci-in Pasian in hong sin ding mah ahi hi. Tua bangin na thuakzawh uh leh Khrih hong kilat Ni ciangin phatna, minthanna, leh pahtawina na ngah ding uh hi.\nAmah mu ngeilo napi-in na it uh a, amah mu ngeilo napi-in a thu umin kama genzawhloh zah dongin nakpi takin na lungdam uh hi.\nTua bangin na upna uh hangin kha thu-ah hotkhiatna a ngah na hi uh hi.\nKamsangte in hih hotkhiatna thu mah kanin ngaihsut belin nei uh a, Pasian in note tungah a hong piakding thupha mah, kamsangte in gen belin a neih uh ahi hi.\nKhrih in gimna thuakin, tua khit ciangin minthanna a ngahna ding thu Kha Siangtho in a gen ciangin, amaute sungah a om tua Khrih Kha Siangtho in kua a cihna hi a, bang hun ciang hi ding hiam, ci-in a kankan uh pen tuhun thu a gen ahi hi.\nVantung panin a hong kisawl Kha Siangtho vangliatna tawh thu a gen thupuakte tung panin na zak uh Thute mah kamsangte in a gen laitakun, tua a thugente uh amaute-a ding hiloin note-a ding ahihna thu, Pasian in tua kamsangte tungah a na genzo hi. Vantung mite nangawn in hih thute a theihtelnop khat uh ahi hi.\nTua ahih manin na lungsim uh ki-ukin a kigingsa-in om un la, Jesuh Khrih hong kilat ni ciangin na ngahding uh hehpihna thupha ngaihsutin nei un.\nPasian thu na mang un la, na theih nailoh uh hun lai-in na gamtat ngei uh bangin na gamta nawn kei un.\nNote a hong sampa a siangtho ahih mah bangin note zong na gamtatna khempeuh uhah na siangtho un.\nLai Siangtho sungah zong, "Keimah siangtho ka hih manin note zong na siangtho un," na kici hi.\nMi khempeuh amau gamtatna tawh kizui-in a kibang kimin thu a khen Pasian kiangah thu na nget uh ciangin, "Pa aw," ci na hih manun hih leitungah na om laiteng uh amah zahtakin om un.\nNa pu na pate uh nuntakzia, bangmahin a kimanglo nuntakna panin a hong suahtaksakna dingin Pasian in note man dingin a piak pen a man a kiam thei ngun leh khamte bang hilo a,\ntuuno bangin paubaanna a omlo, a manpha mahmah Khrih, biakna-in a hong kipiakna tawh Pasian in note a hong suaktasak ahi hi.\nPasian in hihbang dingin leitung pianma pekin Khrih a teelsa hi a, note a hong khualna-in tuhun nunung ciangin Pasian in note kiangah amah a hong lakkhia pan ahi hi.\nSihna panin amah hingkiksakin minthanna a pia Pasian, ama hangin muang thei na hih uh manin, na up na muan na lamet uh Pasian ahi hi.\nTu-in lungdamna thuman na zuihna hangun note kisiansuah khinin, na thu uppih mite uh lungsim tak tawh itthei khinta na hih manun na lungsim khempeuh uh tawh limtakin na ki-it un.\nA sithei nulepate sung pan hiloin a sitheilo nulepate sung panin a nungta tawntung Pasian thu tawh naungek bangin a suakkik na hi uh hi.\nTua ahih manin Lai Siangtho sungah, "Mihingte, lopa tawh kibang a, a minthannate uh lopa pak tawh kibang hi. Lopate vulin pakte pulh a,\nahi zongin Topa thu kip tawntung hi," ci-in na kigelh hi. Note kiangah a hong kihilh Lungdamna Thu pen tua Topa thu ahi hi.


url: =Dahpa Tangthu – Zomi Creation Story ~ Rev. Gin Khan Nang :: ZOMI DAILY\nposted on 15 December 2015 at 10:38 pm Lomkholna: Article, Ginkhannang\nDahpa Tangthu – Zomi Creation Story\nDahpa in lo a kuan nuam kei a, a innkuanpihte in a tai zel uh hi. Zingsang tunga ah tai uh ciangin, “Tu ni-in kuan mah ning in, hi cih khawh ning,” ci-in a tap tung teng uh a tu tawh a kal hi. Zingsang an neek khit ciangin, a innkuanpihte kuan masasak a, amah a nunung hi. Zu beel tung khatin lup sim a, pial khangah puan a khuh khit ciangin, amah zong kuan hi. Khua gal a tun’ ciangin “Hawi” ci-in dawng zelzal a, “Innah mi khat in hing sam” ci-in a ciahkik hi. Inn a tun’ ciangin, “Mi ih sak leh zubeel hi khong veh e,” ci-in a leih pah a, a ne hi. Lo a kuan nawn kei hi.\nInnkuanpihte in, a taitai uh a, a sawtpi ciangin Dahpa a lo uhah a va kuan hi. Sun nilohin lo a kho a, nitak ciangin a ciah hi. A zing ciangin kuankik leuleu a, ahih hangin a lopa khawh khiatsa teng na pokik a, khawh loh a bang hi. Sun nilohin khokik leuleu a, nitak ciangin a ciah hi. A kuankik ciangin a khawhsa teng khawh loh a na suak pahpah hi.\nTua bangin ni tampi a pian khit ciangin Dahpa in, “Bang thu hi peuhmah hiam? Pang ning,” ci-in a pang hi. Dawite khat in lo lai-a vakin, “Dahpa lo khawh sa khawh loh bang hen,” ci-in khuang khat a tum hi. Khuang a tum ciangin, lopa a kikho khiasate tho nainai uh a, a hingkik hi. Dahpa in zong gemgemin dawipa a bawh a, a khuang a sut hi.\nDahpa in khuang a ngah khit ciangin, “Ka lo cingpi khawh sa suak hen oh,” ci-in khuang a beng a, a lo cingpi-in khawhsa a suakkik takpi hi. Tua khit ciangin an minsa a ngen a, a om takpi hi. Tua khit ciangin an minsa a ngen a, a kiangah a om pah a, a ne pah hi.\nDahpa a khuang tawh a innah a ciah a, a deih peuhpeuh khuangtum kawma a gen ciangin a om lualua hi. Sawt loin amah a hau mahmah hi.\nTua ciangin Dahpa zu nung a, mihing ganhing zusa vasate khempeuh zong a sam hi. Ni sagih tawntung sa go, sane, zune-in a lamlam uh hi. Sa a muat lohna dingin khua dam a ngen a, tu dongin kum simin Phalbi khua dam hun ih nei hi. Zan ciangin a lamna dingin khuavak a ngen a, khapi a piang hi.\nTangteuh sasem ahi a, sa lak a bualbualna-in tu dongin a ci pumpi a zol hi. Baibek gual nuam lua kisa-in vok gawl dawn a tuang kawma a lam leh kia a, vok gawl dawn hiam in a nel a sun sisan a, tu dongin a san lai hi. Thankik in a mei tawh thang a siah leh sakhi khat awk a, sakhi in a lehlamin a tai pih hi. Tua ahih manin “Thankik” kici den hi. Bui in khuang tumin lam a makai hi. Thankik a muh ciangin a nuinui a, tu dongin a mit a vung hi. “Nuinui kei un la, na khuang uh tum un la lam un,” ci-a Dahpha in bui a tai leh, nuak a, a khuang tawh a kua-ah a ciah hi. Kuammah in a sam kik zo kei hi. A sawt ciangin bilpi va pai a, “Bui aw, pu Dahpa in, “Tu a hong pai kei leh, a kua-ah tui sa sung ding hing,” ci hi a ci a, a va khem leh tak sanga, khuang la-in a pai kik hi.\nNi sagih khit, zunun a ven ciangin Dahpa khuang dol lua a, nisa-ah a pho uh hi. Ni in deih gawhin a guk sak hi. Dahpa in, “Ka khuang ka lakkik zawhna dingin tau sang ka lam ding hi. Mihing ganhing, zusa vasa, miksi thovai in hing awi un,” ci-in tuate khempeuh a bia hi. Ahih hangin leikha a bia mangngilh hi. Tau sangpi a lam ciangin, leikha in a bul na nene a, a tuk hi. Dahpa zong a si ta hi.\nTheih huai: Hih tangthu panin leiutng nate hong pian khiat dan Zomite upna zia hong lak hi. Pasian in om hen a cih ciangin a om mah bangin Dahpa in zong om hen cihte om takpi hi ci hi. “Creation Story” kici thei ding hi.\nPrevious: Immanuel hong piannading thu ~ Hau Za Cin\nNext: Khangluite Thuzek Nampuanthu


url: =Zomi Nam Ni 2017 Malaysia ah lawhcing takin ki bawlthei :: ZOMI DAILY\nposted on 25 February 2017 at 11:39 am UTC+9:30 Lomkholna: Malaysia, News, Zomi, Zomi Nam Ni\nZomi Nam Ni 2017 pen kumdang te bangmah in Kuala Lumpur khuapi sunga om Chinwoo Stadium ah nopci takin kibawl hi. Hih pawipi sungah Rev. Suan Cin Hau (IZCC-Pastor) in hun hong makaih hi. Tuasung ah la hong makaihsak teng IZCC pawl pi pan Muantuang, MZCC pan Haunu, MBF pan Lunlek, CMF pan Cingboih, ZAC pan Nuucing, ZCF-Kota Damansara pan Alex Muang, ZCF-Canaan pan Marry Nuam te a hi uhhi. A kizomin Rev. Suan Cin Hau in music tumte maitang lahna hong nei hi. Zingsang 11:00 lian ciangin “Tuun Sung Khat Pan Piang” cih la sa ziahziah in hunte kipan hi. Rev. Dai Sim Mang (ZEM-Klang Pastor) in kipat na’ng hun ap thunget na hong nei hi.\nTua khitciangin Zomi Nam Ni Committee President Rev. Gin Do Khup (ZCF-Kota Damansara Pastor) in thukong honna hong nei a, “Tuni 69 vei Zomi Nam Ni muakna ah Australia pan hong zin Dr. James Suan Za Dong, Singapore, Kawlgam leh mun tuamtuam pan hong paite kong muak uh hi” ci in thukong honna ah hong gen hi.\nTua khitciangin Kuala Lumpur Methodist Collage pan Pastor Micheal Moey in Ruth Education Centre Zomi sangnaupang tengtawh Choir dawng nih tawh Zomi Nam Ni muakna hong nei uhhi. 69 veina Zomi Nam Ni a zin mangpi a hong pai Dr. James Suan Za Dong in thugenna hong neih ma-in Rev. Gin Do Khup leh Rev. Thang Do Khen te in ngeina puan “Tanghciing” silh sakna hong nei uh hi.\nZin mangpi Dr. James Suan Za Dong in Zomi nam ni I omna sung pan Zomi leh Chin cih tel genna hongnei hi. Zomite ei leh ei ki uk nuam I hihmanin Sengam pan kawlgam tua pan khamtung gam kitungto hi. Khamgtung gam nagawn ah siahtung, siahphei bei nang ahanciam mahmah Pu Song Theu in hong pankhia hi. Kawlmite in zong Mangkang te ukna nuamsalo uh ahihmanin kawlgam sung minam tuamtuam kikum in, mikang ukna pan suaktak na’ng ci in, ei Zomi te 3 vei kihel in 20 February 1947 kum in Panlong thukimna ah minthuhna nei hi. Zomi Nam Ni 1951 kum pan kipan “Phuan” ahih hang 1947 kum hisak ni cih kipsakna kinei hi.\nChin leh Zomi cih lamdanna\nChin cih pen tangthu upna, midang te hong sapna, ei leh ei kigen ngeilo\nZomi cih pen mikang, Sente in hong ciaptehna uh hi.\nZomi cih neusak lo a, tangzaitak leh hangsan takin genkhia ding hihang.\nMinamdang te lak ah ei Zomi mah hampha pen hi hang,\nLai leh pau ah mihampha pen hihang ci-in Zomi leh Chin tawh kisai telgenna hong nei hi.\nTua khitciangin UNHCR pan Miss Joanne in thugenna tomno hong nei hi. “Minam thupi sak nahih na uh, haksatna sungah kihuai zo na hihna uh tuma kum 10 lai in kong theihsa nahi uhhi. Hong lungdam pih mahmah ing ci hi. A kizom in kawlgam sung a minam tuamtuam te amau geinapuan ciat tawh kilakna Zotaang leh Zolia te in hong nei uhhi. Minam tuamtuam kilahna khitciangin lasakna 2016 kum a Idol a khatna Lia Sian Hoih, a nihna Stephen Muan leh a thumna David Kiim in hongnei uh a, tha kingah mahmah hi.\nAzom in Zomi Ebenezer Malaysia-Klang pan khangnote in lamna hong nei uh a, a zom ah 2014 Malaysia Zomi Idol a thumna Suummuan, a nihna Siancin leh a khatna Kiithang te in lasakna hong nei to uhhi.\nTuakhitciangin 2015 Malaysia Idol Kikim in hong zomto hi. Azom in Zomi Nam Ni Committee Secretary Sia Khoi Sian Tuang in lungdamkoh thugenna hongnei a, “Khua kipawlna, pawlpi leh mimal tungpan sumtha tawh mapanna, zinmangpi Dr. James Suan Za Dong amah leh a mah lamsap kisik a hong paina leh Music tumsiam Sia Gin, Chitkhai, Mamang leh Cinpi te tawh ih Zomi Nam Ni a ding I hihtheihna ciatpan mapang khopna te lungdamna thu hong gen hi.”\nTua khit ciangin ZEC-Maharajelela pan ngeina lam lahna hong nei uhhi. A zomah Pu Lengtong Pauno in Zomi ka hi cih teti panna leh lasakna hong nei a, “Nimna dildial, So na vingveng” cih la tawh zong hong zomto suakin tha kingah mahmah hi. 2017 kum Zomi Cup Volleyball leh Football gualtungtuangte letsong piakna kineito a, Volleyball a nihna Darkhai, a khatna Ngente in pahtawina hong la uhhi.\nZomi Nam Ni video tuamtuam\nA zomin Football pahtawina ah Goal tam khumpen Thangno (Tuipiteam) leh Kap Thawn Lian(Anlanghteam), Alai ah kimawl siampen Pau Kam Cin (Ngente Team), Goal pang siampen Kap Sawm Cin (Anlangh), Nungdal siampen Mung Suan Sang (Anlangh) Maitai siampen Kap Sian Ong (Tuipi Team), Kimawl siampen Mung Kap Thang (Anlangh Team) te a zomzom in pahtawina kipia hi.\nFootball ah a thumna angah Kapteel, Anihna a ngah Tuipi leh Champion a ngah Anlangh team te pahtawi na kipia to hi. Tua khit ciangin Pu VC Mang in lasakna hong nei hi. Mipi in tha kingah mah mah hi. Tua khit ciangin Mipi khempeuh din sa in “Lunglua lo aw Zogam lei aw” cih lasa in Zogam itna leh lungzuang kawmsa in kisa a, 2017 kum a 69 veina Zomi Nam Ni nuamtak in kizai zaihzaih hi.\nRev. Dr. Nang Lian Khual in thupha piakna tawh Zomi Nam Ni hunte kiman bawl a, ciah nuam nai lopi mah in kiciah hi.\nRecord: Rev. Dal Za Cin (Kuala Lumpur UPC)\nPrevious: “A si masa puan tuam tang” ~ Tual Khan Suan\nNext: Saddam Hussein inzong “VX nerve agent” tawh mi tultampi thatngei ~ ZD\nKuala Lumpur khuasung nasepna khatah leitoset Excavator in nasemkhat denglum


url: =Ciimna in, Hauhna leh Pilna puaklah salo :: ZOMI DAILY\nposted on 12 December 2018 at 7:21 am Lomkholna: Article, Nantalsuan\nLeitung mihing te’ Ciimna ih neihloh man-in Pilna, Hauhna leh Zaliatna te kipualah pahpah hi. Tunung lamdeuh-in eimi khat in, “Thu ih ngetciang’ Pilna leh Hauhna bek ngenlo in Ciimna zong hel hamtang ding kisam,” ci-in lai na-at hi.\nCiimna(Wisdom) pen ih biak Pasian khiang pan hong pai a hihi. Sanglai-in mihingte’ pilna, hauhna leh ciimna hong theisak khamah ding hi. A hizong pianpih Ciimna ih neih keileh bangzah pil-in, lian-in, ih hau phialzong a bucing nuntaakna tawh ih kigamla semsem thei hi.\nKhanglui ih pu ih pa te’n sangkahna laitan a neihloh-uh, laitawh a ciapteh loh-uh hang, leitung nuntaakna ah zuihding pelhdingte ngeina leh thukhunte’ lungsim-ciimna tawh ciamteh-in, ciing-in, a na zui uh hi. Christian ih suahciang pawlkhat in, tuathu telgailo pi dawivai-khangluivai cihsan ziau mawk uh hi. Khanglui te’n a hinglaite genvetloh misi nangawn it-in, nitawn khatawn in na ompih mai-uh hi ven.\nTulai pawlkhat te’n leitung minthanna leh liatna bek mitsuan in, munlehtual leh Pasian bawlsa mihingte’ thusimlo ngam lel uh hi. Christian nuntaakna tawh kituaklo in, gamta nungta napi’uh Chrisitian mah kici uh aa, a huangsung ommah in kingaihsun veve uh hi. A taktak in a thu ih zuihkei leh huangpua-ah a om kihi gige hi. Kipawlna thu-khun zuilo in, a gamtata te langpang- ciampeel hilel aa, thusim masak huailo hi.\nRome ah ih omciang Roman te bangin gamta ding kici hi.\nGalkapte’n tudongciang Kawlgam a ukzawhna uh pen, a hoih/kei zong tungsiah thu leh galkap thukhun a zuihzawh man uh cileeng kikhial lualo ding a hihi. Sepna bawlna khat peuh ah rule&discipline (Siimian siikaan) a omkei leh sauvei kimanglo a hihi.\nGuta migilo te zong sauvei a nuntaaknop-uh leh pawlkhat leh pawlkhat kizahtaak in, a mauhuang-sungtek ah a gamtat-uh kul kici hi. Tuabang hilo-in kigalbawl kidobawl le-uh khekhap kitheitek-uh a hih man-un sibaih mangbaih ding uh hi. “Deeklam tuktum zong galsuak thei” ki-ci aa, “A puallam galsang-in innsunggal lauhuai zaw” zong kici hi.\nA picing minam-in ih nuntaaktheih nading-in, eima suaktakna bek enlo in, mihing khat leh khat kizahtaak ban-ah, kipawlna leh thukhun te zahtaak photphot leeng Ciimna tawh kalsuan minam kihi peelmawh ding hi. Tagah bang-in zahtaakbei, hong hilh ding, ih zuihding ngeina leh thukhun neilo minam ih hi kei hi.\n“I am a freeman until my freedom of choice impacts the freedom and right of others in a negative way-Midangte’ ka nawkkhak mateng’ a suakta mi ka hihi”, cih phawkding leh nuntaakpih ding ih kisam phadiak hi.\nKawlte’n zong saibang-lungmawlna pen Ciimna a kici sektawh lamlak leh kepding kisam na ci uh hi. Mite’n mithupi migina a cih uhciang pilna leh hauhna hilo-in bangzah ciim cihtawh na ciangtan uh hi.\nZomite’n gawlkhau khih a kullehzong khihzaw phial in, Pasian CIIMNA ngahciat ta uh hen. Tua hileh, buailohding te tawh buailo-in ih biak Pasian zong lungtaisak zaw ding a hihi. Nantal’suan\nPrevious: Bang mu na hiam?\nNext: Amun tektek mahah om inteh ~ Dong Mung\nTg. Kheen Nang (Joshua Kheen Gualnam: Kum 50) Vaaiciahna\nKhuado Pawi ah sapna ~ Florida Zomi Innkuan


url: =Tui Ciin Buai Hun Sungah Lai Siangtho Nipi Hong tungta :: ZOMI DAILY\nposted on 16 August 2015 at 7:42 am Lomkholna: Biakna, News, Zomi\nLAI SIANGTHO NIPI (Bible Sunday)\nAugust 16st , 2015\nKumsim in ih bawlzel Lai Siangtho nipi 2015 kum zong bawl kik thei ding–ih hih man-in Ama kammal Lai Siangtho bu a hong neisak Pasian tungah ih lung a dam hi. Hun masa lai in Leitung tui ciin tawh sawp a, asawt lo mei tawh sawp dinga, ahih hang hih AMA kammal te mang thang lo ding hi.\n(1)Lai Siangtho (Bible):\nLai Siangtho in cih kammal in Latin kammal “Biblia” pan a hong piang ahi hi. Greek kammal ciangin“ biblia” a hih kei leh atam lam genna ah “Biblion” hi-in atawm genna ah “ Biblos” hi a, Mikangte kam ciangin“a book” Laibu khat cihna tawh ki bang hi.\n(2). Lai Siangtho bu leuleu ciangin Latin lai-in “scriptura” ongci uh a, mikanglai-in, “Scripture” hong ci uh a, “ What is written” “ Writing book” cih hi a, “a kigelhsa lai” cih-in khiatna nei hi.\n(3) A laibu hihna taktak pen:“ Holy” –Siangtho cih min hong vawh uh hi. A cihnopna-in, A kammal nei pa mah in gelh ahih man in agelh pa Siangtho mahmah ahih man in, laibu “ Book”cih bek sangin “Holy Bible” hong ci uh a, ei Zolai tawh “Lai Siangtho” ih ci uh hi.\n(4) Lai Siangtho in Pasian Kammal hi. Hebialai-in “Dabar” ci uh a, “Yahweh’s Dabar” a cih uh ciangin“ Pasian kam sungpan hong pusuak Kammal” a cihna uh ahi hi.\n(5) Thuciam cih kam mal: Latin te kammal “testamentum” Hebiate lai-in “Berith” cih hi a, mikanglai-in “covenant” ci-in Pasian leh mihingte kikal ah thu ciamna” cih na ahi hi.\n(6)Lai Siangtho Laibu tuam pian a hihna:\nLai Siangtho pen laibu tuamtuam bu 66 a kigawm khawm laibu ahi hi.\nKum 1500 sung aki kaikhawm laibu ahi hi.\nMi 40 val bangin agelh laibu ahi hi.\nLai gelhtesungah mi dawltuamtuamkihel hi. Kumpite, galkap mangte, thu ngaihsun siamte, gam makai(politician)te , siahdongte, ngabengte, la phuahsiamte, music siamte, mipilte, leh tuucingte, kihel uh hi.\nAsia gam, Africa gam leh Europe gam thum pan a kigelh laibu ahi hi.\nHih Lai Siangtho pen aki pat cilcil in Zeisu tuallenna munte lai namthum tawh ki gelh masa hi. Ami namlai uh ahiHebialai, Pautang a aki zang Aramaic lai leh Greek lai tawh kigelh masa hi.\nII. LAI SIANGTHO NIPI HONG PIANNA ATOM IN:\nLai Siangtho NIPI apian-na tangthu atom in hi bang ahi hi. Mary Jones in Jacob leh Molly sung pan-1784 kum in Wales gam, Tynaddol khua ah suak hi. Akhua uh pan tai 2 gam latna ah Rev Thomas Charles in Lai sinna sang khat phuan a, tualai tak ah sang kah in asia pa in Lai Siangtho sim in sawl kha a, Lai Siangtho bu atawi khak nuam lua mahmah in nikhat niciang kei ading zong nei ning ci in ngaih sunsun hi.\nA hi zongin amau innkuan siam gan mi zawng ahih man un Lai Siangtho neih zawh ding pen mual mong et bang hi. Apan’ mihau te sim loh buang ei mizawngte adingin lei zawh ding hi lo hi ci hi. Anu in ata nu deih luatna amuh ciangin abul pat nadingin Aktal khat leh Akpi khat pia hi. Apan’ zong akhuai khawizuu te uh azuak theih nadingin gen hi. Atanu uh nuam lua mahmah in “tun ahau khin hi ta ingei” ci kha liang hi.\n1800 kum in Mary in akhua pan tai 25 gam latna Bala khua ah Mr. Charles in LST zuak cih za hi. LST zuak pa pen Mary ngaih sutna ah kumpi khempeuh sangin alian zaw, Solomon sangin apil zaw dingin ngaih sun hi.\nNikhat LST lei dingin avapai a, azuak pa kiangah ava dawp leh azuakpa in LST pen mihau te bek in leizo ban ah, lei zo mah le cin zong sim thei ding na hia ci hi. Tua teng agen khit ciangin London pan a Welsh LST teng beikhin-in ka lawmpa ading bu khat bekbek omlai.. acih leh Mary a khitui tak keuh keuh hi. A deih luatna amuh ciangin azuak pa in lei sak hi. LST tawh hong ciah a, aciah lam ciangin lampi pen tai tom no dan in tuat hi. Akhua zangbup un en in, lungdam pih uh hi.\nMarch 7th , 1804 ni-in London ah mi 300 kikhawm in Lai Siangtho khen te kipawlna tu-in (UBS) aki ci hong piang hi. A makaiTuiphum pawlpi mi mah ahi hi.Tua akipan tuni dong zom to suak uh a, LST nipini ih sum ngahte tualai ah ki puak khawm in LST man oltak in ilei thei ta hi.\nLAI SIANGTHO MANPHATNA:\nPasian kam mal ki bat pih te:\nKhaici (Seed) tawh kibang hi (Lk. 8:11).\nGal phualpi a susia zo galhiam tawh kibang hi(IIKor. 10:4).\nMeikuang tawh kibang hi (Jer.20:9)\nSek tawh kibang hi (Jer. 23:29)\nMeivak tawh kibang hi (Late 119:105)\nLimlang tawh kibang hi.(James 1:23)\nB. Akam mal nei pa gelna hi.\nLei pian ma pek in agelsa hi (2Peter 1:20-21)\nVan leh lei amangzongin amang lo ding Pasian kammal hi (Matte. 5:18).\nA hun acin ciangin mi bangin hong piang hi (Gal.4:4).\nC. Pasian kam mal ih zat dan ding (2Tim. 3:16, 17)\nMi hoih lo te mihoih hih nading lam lahna hi\nThuman thutak hilh nading hi\nA khialte tai nading hi.\nAman lo te aman in puah nading hi.\nKi thuhilh nading aman pha mahmah ahi hi.\nD. Pasian kammal leh Mihing te ki zopna:\nPasian kammal tawh nungta zaw hi (Matt. 4:4).\nLang nih ahiam namsau sangin hiam zawlai in asia ahi a, apha ahi zong mihing nuntaakna ah piangsak thei kammal hi (Heb. 4:12).\nKha leh lungsim, guh leh tang ki tuahna, guh leh guh ngek dongin khen khia thei hi (Heb 4:12)\nMihingte’ lungsim ngimna leh a ngaihsutna te zong theithei hi\nLai Siangtho lui pan Lai Siangtho thak bup pi –ii ngimna pen Singlam teh thu, Zeisu thu bekbek ahi hi. A bawlsa mihing te khat na ngawn a mangthang ding adeih loh man in Lai Siangtho Pasian kammal a BU in a nei ih hi hi.\nThukhupna: LST in a om nailo nate apiang sak Pasian kammal hi. A pian sak sa nate nadang khat ah akhel thei kam mal hi. Taksa An bang in ih KHA nuntakna AN ahi hi. LST ih neih manpha mahmah a, lei tungah anei nailo mi tampi tak om lai hi. Hun khat lai mihau te bek neih zawh Pasian kammal tu-in ei mizawngte in zong nei zo ih hih man in zong lung dam koh huai hi. LST bup-pi a gennop (amungtup) pi-in Pasian Itna, atapa Zeisu hong piakna, Mawhna hong maisakna leh tawntung nuntakna hong piak, hong pai kik nading thu te ahi hi.\nPrevious: Master Of THEOLOGY sangman Sia Dalpu\nNext: Pautaang (Common Language) neihhoih ~ Pau Tun Thang


url: =Haleluijah Topa minthang tahen ~ Evan. Suangh Dal :: ZOMI DAILY\nposted on 10 February 2016 at 2:54 pm Lomkholna: Biakna, News, SuanghDal\nSingapore pai khat in thuhilh, “Singapore nungakte’ puansilh nikte’nte nasia lua” heleluijah, a cihleh mipi in “Amen” ci-in siam sa mahmah hi. Khatvei khua khat ah mi khat in thuhilh in, ei khua pen nahtang lei ding cih thadah nahtang um nangawn guk ding om nawn lo, guk ding mahmah om nawn lo, guta zong om nawn lo, nasia lua “haleluijah” ci-in mipi “Amen” ci-in siamsa mahmah uh hi. Zomi te in thuhilh siam ih cihte hi bangdante hi. Zomi te in zaknop ih sak thuhilhna hih bangdaante hi.\nHih banga thuhilh siam ih cih mite in LST sunglam thu hong hilh sunsun uh ciangin khial pahpah lai hi. Pasian nasem a kici mi khat in Khuado pawi ah thucin thutang hilh in siam kisa mahmah mi nui ziahziah a, ahi zongin Jesuh tawh kisai thu hong hilh sunsun khial pah hi. A thuhilhna “Zomi te kipumkhatna thupi pen hi. Ih biaknate thupi lo hi. Laipian, AG, Tuiphum, RC te thupi lo a, ih minam thupi hi.\nA taktak in LST theology khawng ka kankan teh Topa Jesuh zong Israel mite ading beka hong pai hi a, Zomi te adingin ahong pai hi lo hi. Tua ih kibatlohna thute pen gen ding hi lo a, hih ih kibatna Zomi ih hihna hong khenkham thei peuhma nusiat ding hizaw hi “haleluijah” a cihleh mipi in “amen” ci-in siam sa mahmah hi. Haleluijah pen ‘Pasian minthang tahen’ a cihna hi in, ke’n bel ka lungsim ah hih bang tawh haleluijah-Pasian minthang khol kenteh maw, ka ci hi.\nNidang in Haleluijah a cicite piang sualin kimu a, tuhun teh Haleluijah a ci lote a pianglui in kimu hi. Tua ahih manin a thu in “haleluijah” bek tawh piciang ih kitehteh laiteng tua cici ding hi hang ka cihnopna hi. Haleluijah te, praise and worship te a kinial hi lo zawa, a haleluijah ding taktakte, praise and worhip taktakte a nial gamtatnate a gen ih hi hi. Pawlkhatte leuleu in a thu bekin haleluijah te praise and worship te nialnial pongin ahi zongin amau up le muan pen Pawlpi’ paizia (by law) le Pawlpi’ ngeina ciin le zui (tradition and culture) teng peuh na hi lel ngel zel a, Lai Siangtho thuhilhna in a leek zawh het loh, a thu bekin a om gemgam pong mawk mite mah na hi veve uh hi.\nHih bang mite in Upna le Gamtatna kileekkim sak ding bulphuh hi. A tawptawpna ah amau adingin a leekzaw thu in gamtatna om lo upna in a si hi, cih tawh a thu uh khup veve hi. Tua gamtatna ii a langah thu khat bek om a, tua pen upna “bek” cih thu ahi hi. A kileekkim a cih uh hangin a tawptawpna ah a khat zawzaw ii leek sitset dinmun tung pel mawh hi. Hotkhiatna thu tawh kisai-ah Gamtatna tawh Gupna a ci pawl le Upna bek tawh gupna a ci pawl cih bangin lampi nih bek om hi.\nAhi zongin Christian te sung mah panin lampi thumna kibawl tawma, tua lampi thumna pen a kaai-ngawi (neutral position) kici hotkhiatna pen upna le gamtatna (faith + work) ahi hi, ci uh hi. Ahi zongin hih a kaai-ngawite zong a tawptawpna ah “upna bek maw?” “gamtatna bek?” cih khat zawzaw ah tung uh hi. Gamtatna bek tawh um pan ding maw? cih leh upna bek tawh gamta ding cih, lampi nih bek om hi. A khat zawzaw ah na “bek” mah kul veve a, ahi zongin gamtatna in upna guan zo lo a, upna bek in gamtatna guanguan hi zaw hi.\nChristian te’n ih theih ding ah Upna le gamtatna pen a kileekkim thei ding thu namte hi lo zawa, a kihualkim ding thu nam hi zaw hi cih ih phawk ding kisam hi. Kileekkim cih ciangin a kibang lo thu nih kikal ah a kizang kammal nam hi a, kihual kim cih ciangin a kibang thu khat sunga a kung le a gah a kizopna khen khiat gen lozaw a, longkhat gen zia tawh kihualkim sak cih hi zaw hi. Gamtatna a tuam upna a tuam cih bang om lo hi. Gamtatna pen upna ii a gah ahi hi. Upna ih cih in gah nei pawlmawh hi.\nUpna bek ih cih ciangin gamtatna a nolh thei, a behlap thei cih daan a ngaihsut ding hi lo hi. Penglam zong a ginat het loh pi mah in mimal khat “bek” mah hi a, ahi zongin a lungsim, a pumpi, a kha thum pha hi. Tua daan zia in upna bek ih cih ciangin Khrih ong tatkhiatna thu ah eite’ behlap theih hawmthawh theih om nawn lo a, up ding bek hi cihna hi. Khrih gamtatna a konlawh kha lo nahoihsepna, thupha bawlna le gamtat hoihnate tawh kidim biakna in a si taktak ding hizaw hi.\nPaul le James gen pen a kibanglo thu nih gawmtuahna tawh a kileekkim gupna thu a gen hi lo a, a kikhenkhia thei lo tua upna le gamtatna thu pen longkhat a hihna thu ah kihualkim-a ih theih ding deihna tawh a gen uh hizaw hi. Paul in Pasian mai-ah upna bek tawh thu na gen a, James in mihingte’ mai-ah gamtatna a kal na hi bek hi. Jesuh um ing ci napi-in a gamtat a tuam, a luhek a tuam, a thu zak a tuam, a thuhilhna a tuampi Christian minpua tam mahmah hi.\nTuate James in a kawk hi. Pasian’ mai ah upna bek in dikna ngah sak ahihna Paul in gen a, mihingte’ mai ah ih upna ih lah theih ding a kisapna James in a gen ahi hi. James in Pasian’ mai-ah ci lo-a, Paul in mihingte’ mai ah ci lo hi. Mihingte’ muhna ah gamtatna kisam sak a, ahi zongin Pasian’ muhna ah upna bek a kisapna James in a nial hi lo hi. Paul in zong Pasian’ mai-ah upna bek a gen hi a, mihingte’ mai-ah gamtatna a nial hi lo hi.\nPawl khatte in upna ih cih hangin ih zuih zawh kei leh gupna kitan ding ci hi. Tua bang mite in bang zuih sawm lai uh hiam? Zuih zawh ding thu Pasian in ong kal lai hi leh Jesuh Khrih ong sihna a mawkna hi ding hi. A taktak in cilehang mihingte in ih zuih zawh pen mawhna bek hi a, ih zuih zawh loh pen hotkhiatna ih kisapna thute hizaw hi. Gamtatna om lo upna in a si hi, upna om lo gamtatna zong a si hi ci-in kidawngdawng lehang thumaan kimu zo lo ding ahih manin longkhat ah pai vetin tua lawngkhat Upna bek sung panin upna le a gah kihualkim (consistent) taka ih kihilh ding thupi penpen hi.\nLeitung mite hih banga a gamtat lialua-na uh pen Jesuh Khrih sungah up ding “bek” thu a nial man uh ahi hi. A gamta tawh a gamta lo tawh ih vekpi in Pasian’ muhna ah a kibang ih hi hi. Tua ih gamtatna ciat panin pusuah theihna lampi khat bek om a, tua pen Khrih “bek” ah upna ahi hi.\nEimau ut bang ciata upna hi loin Jesuh “bek” ah upna hi. Upna kicing sa lo-a, gamtatna a suangte in amau gamtatkhialhna lo buang bangmah dang gamtat siangtho nei zo tuan lo ding uh hi. Tua ahih manin Sanggam aw, Jesuh Khrih “bek” ah lametna om lai hi. Jesuh in “Keimah in Lampi ka hi a, Thumaan, le Nuntakna zong ka hi hi. Kei hong suang loin Pa kiangah kuamah tung thei lo ding hi” na ci hi (John 14: 6). Jesuh “bek” ah cih kammal pen “upna” bek tawh kihualkim thei hi. Tua upna in eite’ zawhna hi. Lai Siangtho sungah kuate in leitung nate zo ding ahi hiam ih cih leh, Jesuh pen Pasian’ Tapa hi, ci-in a umte bek in zo ding uh hi, na ci hi (John 5: 5). Haleluijah Topa minthang tahen! Amen. Evan. Suangh Dal\nPrevious: Thopuan ~ Hau Za Cin\nNext: GZA pan thu zaksakna (09 Feb 2016)


url: =Hauhna leh Pilna - Zomi Community Network - Your Network\nPosted by L T Thang on July 29, 2011 at 1:21am\n-Pasian liansak masa in\n-Paulap zongzong kei-in\n-Zuathu genkei in\n-Citak natawh kalsuan in\n-Meidawi kei-inla hangsan in\n-Lungkia pahpah kei-in\n-Mikhempeuh tawh ki thuahthei-in\nPawlkhat in mihing khat amawk na in ama mittawh mudah pongmawk thei hi. Tuabang te tungpan zong thupha ki ngahthei zawsawp hi.\nTua ahih manin tuni akipan in zuathu te paulap te leh ahoih lo te tawh kipelh sawm in nang leh nang nalung sim naki ngaih sut kei leh kua in honghilh nawnding ahihiam? Nangleh nang ki it inla mailam ding tampi kikhual in nahun zatzia ding gel inla nasum zek danding ngahsun in. Lengtong Pauno in ih mutmut hun luplup hun hi nawnkei acih bang in gamta peh le teh tua pilna leh hauh nate in hong zuidinghi. Kineu sek se kei in.\nLaisiangtho sungah zongin nazo'n leh namu ding hi cih kammal hongvaikhaktuam omlo in mikhempeuh ading hongvaikhak ahihi. Leitung ah ahau penpa Bill Gate inzong hun nai 24 bek mah nangah hi. Nang leh kei in zong tuazah mah hun ihnei hi. Pasian in kuamah deidan loin nakhempeuh akikim ciatin hongpia hi.\nComment by Mungkok on August 10, 2011 at 6:16am\nComment by vincent TS Langh on August 5, 2011 at 11:26am\nHi peuh mah eee..Pilna i chih tua teng hi zawk mah veh e ma te/....


url: =Ka zanmen zan :: ZOMI DAILY\nposted on 22 April 2015 at 12:31 am Lomkholna: Article, ZomiQuavadis\nPialkhanga tangval pawlkhat khawl khomte thu kikup leh laa ngaihte’n hong ihmu sak thei lo a, a diakdiak in ka pu Ngaih Langh in laakhui sunga a sak “Lenlai Tanlai” acih ka galzak ciangin ka lungsim hong tangpil sak semsem ahihmanin hibang thu peuh ka ngaihsun hi. Aw leitung icih pen gentheihna leh khitui luanna gam hi a, ei mihingten “hici zawdeuh leh cih a om lohna mun Pa angsung” bek lametna tawh aki ngak ciuceu hi icih den sam hangin azawng pen leh a genthei pente’n zong Lenlai Tanlai hunnuam na nei ciat uh hi. Mihaute bek hi lo mizawngpen te nalengin zong mihaute nuntakna genloh Vantunggam naleng zong phawk lo lianga nopsak hun aki nei ciat himawk cih thu ka phawk hi. Kah ngeungeu hun a om mah bangin nuih kheuhkheuh hunzong gentheihna gam hih leitungah ana om hi veve sam hi. Topa hoihna kicing si e maw…\nKa lupna tungpan tuabang peuh ka ngaihsut laitak in pialkhang a tangval tukhomte laka khatin aki za khop ciaiciai in nailon tutphah hong beng keuhkeuh a “…taikhua a valnop leh val henla, buahal zong khuang lel hen…tuzan ei zankhua hi” cih laa ngumngek hongin pan mawk a, asa thei tengin sakpih pah in, keilam panin ka sakpih theih loh hang amau tawh kibangin ka lupna tungpan a zanhak ding ka hihlam ka tel pah hi. Lawmte lungleng khawng “Ihmu lel un” vacih ding ki-awi lo ka hihman in ka lupna pan tho to in keilekei Coffee ka kibawl a, tua Coffee dawn kawmin ka Pukhai laptop tawh sabuai omna lam ka zuan phei a, lungsim sunga thu om bangbang ka khensuk pah ziahziah hi.\n“Lunglai khaubang ka hualhual ciang tang bang dam ding sial bang lian pen e. Tangbang dam ding sial bang lian pen, heisa bang pal dingin sam lai e” cih tawh hong zomto leuleu uh hi. Tutpha ging bek kiza nawn lo a, tuasanga a ginpha zaw khat hong om ciangin lam kawma sual tuan om hiding in ka ummawh pah hi. Ka kawngkhak vangpan ka et phei aleh ka upmawh bang lian na hihi. ” Sesum minthang ka ngaih manin pupa theih loh singgamlei ah sawlbang hei ing….sian aw lum bang hong sung in…” cih la asak lai takun a laivua alam kiaukiau pa mitpa’n a khitui taksuk keuhkeuh zong ka gal muh hi. Zukham ankham lah hisam lo a tuabang a pasal takpi khitui tawh kidim ka muh ciangin ih omna kawlgam, ih tenna Zogam leh gamdangte khantohna lamah ih kikhaihzia, mi ih bat zawh nai lohzia ka phawk semsem a,tuain hong uk thuneite hawmthawh huai zia hong telsak tektek in ka lungsim sunga liamma hong thaksuah kikkik hi. Zomite khauhual khat banga ih pankhop theih hun ciangin tulai taka ih thuak gentheihnate hong veng na ve maw cih tawh ka ki hehnem zo bek hi.\nLaptop zat icih zong hong sawt pian leh khutngong kham thei veve a, tuttutna tawbo zong sah mello ahihmanin lupna tungah ka tawlnga leuleu hi. Pialkhanga Zola saten zong tu liliai kawmin ” Eilah\nnunnuam in ih leng a, gual ii enloh ding eiteng liliai aw e” cih la hong sa ta uh hi. Ka lupna panin nui kawmin ka sakpih hi. Ahizongin sawtvei ka nui zo kei hi. Bangtan vei khitui tawh kahnuih kawmsa in Zomiten hih la ih sasa lai tam aw! Ka Phuitong leh ka Heisa hong paal phot henla, ka Gullu hong kito phot leh… namdangten Eiteng liliai hong eng ta sam lo dia maw!\nMalaysia ah khuahunte manlang lua ahihmanin ak khuanma in khuavak den hi. Tunzong khua avak khin na himawk a, pialkhanga zanhakte lasak ” Khuakhal vakin a, lei lengthe hong khuang zankhua sawt in bang sial ka hiam aw….” cia Lengtong Pauno in a nasak pen ngai kawmin ka thoto a,kisil in, tuakhit ciang ka nasepna mun lam manawh in nawh takin kal ka suan phei pah let let hi…\nPrevious: Koi lai-ah om na hi hiam? (Pian 3:9)\nNext: Gullu Mual le Pilna Mual ~ Cope Suan Pau


url: =Khangno le Media, Media le Nuntakna ~ Zam Thuam :: ZOMI DAILY\nposted on 26 July 2016 at 9:50 am Lomkholna: Article, Zamthuam\nEngland kumpinu’ monu Diana, ama ngaisutna le thuaknate media zangin mipi tungah tangko hi. A nasep hoihte mipi in media hangin mukha uh hi. A pasal Charles tawh a kikhenin ulenau vai thutampi a tuak hun tak ciangin media semte (journalist) ama lam pan a ding tampi tak om hi. Media a zatna hangin a minthan ding zah sangin minthangzaw hi. Media hangin a minthang ahih mah bangin ama langkhat mite in zong media mah zangin ama hoih lohna tangko leuleu uh hi. Media tawh a kipelh nading a hanciamna panin accident tuakin si hi. Minthanna pen media in pia a, a nuntakna zong media hangin bei hi. Hih pen tuma kum 20 kiima thupiang hita hi.\nTu laitak khangnote dinmun en leuleu le’ng kum 10 kiim naupangno hi panin a minthang tampi tak hong om hi. Pakistan gama om numeinote sangkah theih nading hanciamna tawh suamna a thuak Malala Yousafzai pen 1997 kumin a piang numeino khat hi a, leitung ah kum tawmpenin Noble pahtawina a ngah khat ahi hi. Kum 11 kiim a phakin blog tungah Taliban-te hangin laisinna a hamsate gelhin tangko khia hi. 2012 October 9 ni-in a sangciahna bus tung pan kisuam hi. 2013 April 29 in The Time magazine in Leitung bup mipi a zopen mi 100 a teelna sungah khatin hel a, a cover ah tuangsak uh hi. 2014 October 10 ni-in 2014 Noble Peace Prize ngah hi.\nAdang pahtawina tampi zong ngahlai hi.Naupang moino khat ahih hangin ama lunggulhnate media zangin mipi sung tun a, tua hangin suamna thuak in, a thuakna hangin gualzawhna, pahtawina le minthangna ngah hi. Naupangno mahin lasa siam mi minthang khat a suak ahi. Mily Cyrus pen gam nawl khat ahi Zogam naleng ah hong minthanna pen online media hang cih theih ahi hi. A diakdiakin Youtube hangin a kithei ahi hi. A minthantohna thu tampi takte en loin tunai-a nuntakzia enkik ni. Ama mipi tampi takte in online tungah a kahto ama gamtat luhekzia hangin a pahtakna khiam uh hi. A kilawm lo a gamtatnate a pakta ei mi sung nangawn ah khat le khat kihawmin en uh a, tua tawh a pahtakna uh a kibeisak phial dinmun tung ta hi. Hih pen media khat ahi, online media hang hizen hi.\nA om thulelate mihingte kiang a tun theih nading in a kizang van pen medium (a tam ciang: Media) kici hi. Laikhak, laihawm, newspaper cih bangin laidal zatna tawh ahi zongin, radio, TV cih bangin phualpi khat pan hawmkhiatna tawh ahi zongin, email, blog, facebook pan kipan website tuamtuam tawh ahi zongin thulela ngah nading kizang van khempeuh media ahi hi. Hih vante in thulelate mipi khutsung a tuntheih nadingin a lak hun ahih leh khat le khat kibangkim lo hi. Printed Media bek a kizat hun (a diakin newspaper bek a om hun) in, nikhat khatvei mipi khut sung tung hi. A ziakai ding le a manlang ding pen khualzia gamvak kizopna a lemna le a lem lohna tungah kinga hi.\nBroadcasting Media (Radio, TV) hong kizat ciangin thulelate a pianna mun pan tangkona phual tunpih phot kul hi. Tangkona phual panin thulela kihawmkhia hi. Khantohna tawh kizui a piang thu khat pen a pian hun lian mahin kitangko thei kihawmkhia thei hi. A ngah ding mipi khempeuh in a ngah hun kibang hi. Tellohna a om hangin kidongkik thei lo hi. A hun geelte’ geelna bangin paisuak hi. “Radio in a gensa thu genkik lo” cih kammal pen Boardcasting Media pianzia limlemel ahi hi. Online Media (Internet) hun hong tun ciangin thulela a omna mun panin a kizomsa network (kizopna ngenpi) tawnin leitungbup ah kihawmkhia thei pah hi.\nHong kihawmkhia thulelate tellohna a om leh ki-enkik, kisimkik, kingaikik thei hi. Thulela a zongpa, a lapa pen ei mahmah zong kihi thei a, a hawmkhia, a tangkokhia zong eimau mah kihi thei veve hi. Printed Media le Boardcasting Media in a piaktheih zialetong khempeuh a kigawmin Online Media in pia thei hi. Smart phone hong om khit ciangin Online Media pen hong tangzang semsem hi. Mi khempeuh pen a sangpa le a hawmkhiapa hi thei ta ahih manin thuhoih pen pan thusiapen ah, a namtuipen pan a namsiapen ah, a ninpen pan a siangthopen ah a vekin cing ahih manin a hoihna le a siatna kitonkhawma gen ding kisam ta hi.\nGamvai ah media dinmun\nDemocracy gamte ah thuneihna khempeuh khenthum kisuah hi. Thuneihna khuambulpi thum ci-in sam uh hi. Hih pen kumpi lam pan gamukna ah a zat ahi hi. Khuampi thum khit ciangin Media pen khuampi lina-in koih uh hi. A hang in thuneihna khuampi thum teng a len mite kisapna, khialhnate kawkin a hoihna le a siamnate phatna tawh a hoih lo thuneite za kiasakin a hoih thuneite tutna khosak zo uh ahih man ahi hi. Tua bang mahin mipi sung kisapnate le thupiangte thuneite bil ah a kizak theih nadingin awng leuleu uh hi. Thuneite in a zak ciangin tua kisapnate dipsakna, bawlsakna nei uh hi. Tua ahih manin media nasemte pen gamvai thuneihna a nei lo gamvai thuneite a ci zong om hi.\nGalpi nihna khit khang thumna le khang lina\nGalpi nihna khit ciangin gal kuan khempeuh inn hong ciah uh a, zi hong nei henhan uh hi. Naupang a lom a tangin hong piang uh hi. Tua hun sunga a piang, khangual khat teng pen Baby Boomer Generation (Naupang tuktung khang) ci uh hi. Galpi nihna man khit pan 1960 kum kiim sunga piang mite hih khang huamsak uh hi. 1960 kiim pan khang khat kilaih hi ci leuleu uh a, tua khang pen X Generation ci uh hi. Tua khang pen 1980 kiim ciang huamsak uh hi. 1980 kiim ciang khang khat kilaih hi ci leuleu uh a, tua khita piang teng pen Y Generation ci uh hi. Millennials cih le Millennial Generation cih zongin sam uh hi. Tua khang pen 2000 kum ciang huamsak uh hi. 2000 kum khita piangte pen Z Generation kici hi. Z Generation kipat kum pen khat le khat a deihna uh kituak lo hi. A huamkimin 2000 kum kiim dingin seh uh hi. Tulaitak khangno a kici thei khempeuh pen galpi nihna khit khang thumna (Y Generation) le khang lina ( Z Generation)te ahi hi. 2015 kum ciangin Y Generation pan a hampente kum 35 kiim pha ta ding uh hi.\nY Generation le Z Generation pen internet tawh a khang khawm kici thei phial hi. Amaute khankhiat le internet kizat pen a tonkhawm hong suak hi. Y Generation pan a khanghampente High School a tun leh mipi sungah internet zat hong kisi phial hi. Khangham pawlkhatte bang in tuhun khangthakte pen Technology le Internet tawh suakkhawm hi, ci phial hi. Khangnote pen hih electronic vante bangci zat ding cih hilh ding kisam lo in, a zat ding van a om ding bek kisam hi, ci liang hi. A nunungpena hong piang media vanzat hi in, hih pen khangnote tawh a khangkhawm van khat hong suak hita hi.\nSmart phone pan thulela lakna\nInternet pen phone line zui-in hong kihawmkhia ta a, a diakdiakin smart phone hong om pan kipan setvan golpipi zang loin smart phone tawh thulela kila, kihawm, kikhahkhia ta hi. Model a niampen panin a sangpen dong a namkimin om hi. Aman zong a tawm pan a tampen dong om hi. Tua hi-in mikim khut sung hong tung thei vanzat khat hong suak ta hi. A diakdiakin khangnote sunga zatloh a phamawh van khat hong hita hi. Thulela a lak nading, a zon nadingin hih smart phone pen a van zangpen le a man olpen van khat hong hi hi. Khangno kim phial in a khut sunga a tawi uh vanzat a suak hita hi.\nKhangno, media le langnih ahiam temta\nNu le pate zak ding kilawm lo, amau mai ah gen ding kilawm lo gamtatnate khangnote in media zangin sem ta uh hi. Bangci uh hiam cih khangno khat le khat nangawn in a tel zawhloh zah ding dongin online zanga nulepa omkhopna a bawl khangno tampi om ta hi. Hihte pen khangno khat in a zuih ding le pelh ding amau teel ding hi zaw hi. Ahih hang amau nih kikala a zat uh mante, video file-te pen a kilem nawnloh hun hong tun ciang social mediate ah hawmkhia-in a kisam lopi maizumna le mindaina tuakkha uh hi. Printed media le broadcast mediate pen sittelna, haihna tampi khit ciang mipi sung a tung hi pan hi.\nAhih hang online media pen tuabang om thei nawn lo hi. Second khat sungin leitungbup a kizel ahi hi. A hoih a sia om hi. Thu hoih la hoih lakna-in a kizat mah bangin a etlawm lo thulelate lakna-in a nei zong tampi ki-om veve hi. Tua hi-in media pen khangnote adingin langnih ahiam temta tawh kibang hi. Temta pen nisima kizang vanzat khat ahi hi. Hiam leh nasepna nuam hi. Mawl leh nasep kigimin ziakai hi. Ahih hangin hong kipia ding temta in a langnihin a hiamna a kibang langnih hiamtemta hi sese hi. Teel theih hi loin hong kipia hi zaw ta hi.\nA zat siam kei lehang a zangte natna hong pia ding hi. Zatsiam lehang gualzawhna sangpen ngah nading galvan ahi hi. Khangno cih pen thahatin manlang hi. Khangnote langnih a hiam temta zang dingin siamna kicing neih ding kisam hi. Ngaihsun siam takin zathuai hi. Khangnote thahatna le manlangna sungah siamna, thuakna, tuakna kicing om nai lokha thei ding hi. Thahatna le manlangna khiam in, kidopna khana zat ding kisam hi. Gualzawhna hong pia ding vanzat pen ei le ei natna kipiakna a suahloh ding thupi hi. Zam Thuam\nPrevious: Vondeih Kep Ding – 35 (Pau Khan Kap)\nNext: Pianna pa tektek in atanu luppih ahih manin thong kum 12 val kia


url: =Malaysia kumpi vaihawmna PPR innsaap gamdang mite hawlkhiat ki panpanta :: ZOMI DAILY\nMalaysia kumpi vaihawmna PPR innsaap gamdang mite hawlkhiat ki panpanta\nposted on 6 July 2018 at 11:41 pm UTC+9:30 Lomkholna: Malaysia, News, Sawltak, World\nMalaysia gamsung ah PPR akici “People’s Housing Project” innte pen kumpi vaihawmna tawh innsaap atawmman zawdeuh hi a, Malaysian gammi tebek aomnading in avaihawm uh ahihi. Nungdiak in Housing and Local Government Minister Zuraida Kamaruddin in PPR innte asaapsak sawnte pen aki hepkhiat hunding kha 3 bek ahun kipiading hi ci’n tangkokhia khinhi.\nTulian laitakin Malaysia gamsung ah “Ministry of Housing and Local Government” ii khutnuai ah PPR Project tawh akivaihawm Building inngolpi 127 om kici hi.\nTualak ah Building innpi 86 tepen PPR nuai ah innsaapsak ngiatding in aki vaihawm hi a, inndei 75,054 Unit saaptheihding phasak uhhi. Adang Building 41 tepen neihsuak theihding “Ownership” in aki vaihawmsak hi a, tuate pen inndei bekbek 10,424 phasak uhhi.\nHih PPR ii vaihawmsak Building tepen innsaapding te adingin tawmmanzaw in, neihsuakding in aleidingte adinginzong tawmman zawthampah hi. Tua ahih manin PPR inndei te angahnuam gammi tampitak omden a, Malaysia gamsung aom State khempeuh ah innkuan 3000 panin 5000 kikal bangin PPR innte a ngahtheih nadingun angakin om uhhi.\nTua PPR innte angahthei dingtepen Malaysian gammi kum 18 acingkhinsa hiding a, innkuanbup sumlut khasum RM2,500 nuaisiahbek angah, inn anei ngei nailo tebek in angahthei ahihi.\nAhi zongin gammi pawlkhat in tua PPR innte ngetna bawlin, angahkhit uhciangin amau omlo in gamdang mite saapsaksawn uhhi. PPR inndei tepen mizawng daipaam te ading hi a, tuabangin gamdang mite asaapsak akitheihleh thu kibawlding hi ci’n National Public Complaints and Welfare Service Centre chairman Datuk A. Chandrakumanan in genkhia hi.\nTua PPR inndei tepen kumpi tungah innsaapman khakhat RM124 bek hi a, ahi zongin gamdangmite asaapsak uhciangin RM500 pan RM600 bang ngenin, summet bawlna in anei Malaysian gammi pawlkhat om uhhi. Tuatengpen zadah uhzong ahih manin, Housing and Local Government Minister in kha 3 sungin gamdang innsaap te aki hepkhiat sakding thu apia ahihi.\nMore: Malaysia aom gamdang mite’n Public Housing innte asaapleh ki hawlkhiading\nHihvai tawh kisai in DBKL Housing Management and Community Development panin Officer pawlkhat innvak in, innsaap te thusitna neikawikawita uhhi. DBKL Officer te’nzong innpawlkhat kongkhak tawhte tankhia in sitna kipanta uh cih kiza hi. Ih omna, ih innsaapna te bang innnam hiam, PPR Building te ahikhahiam cih kanhuai, theihhuai hi. Innnei te’n akician in honggen khollo khading a, ahi zongin ih omna venglepaam te dongleng kitheipah dinghi. Sawltak #zomidaily\nPrevious: Zomi leh Mizo ten kipawl khopding geelna nei\nNext: Birthday (I up i muan ngamzah i ngah ding hi)\nKa Luzang a Samkang ~ Hau Za Cin\nZomi te Khantohna leh Thanemna ~ Paul Thangpi


url: =India gamsung ah numei khat ahingtang in leisung ah kiphum, nai 2 khitciang ki honkhiazo :: ZOMI DAILY\nposted on 13 May 2017 at 10:33 pm Lomkholna: India, News, Sawltak, World\nIndia gamsung ah numei kum 19 aphapan khat ahingtang in leisung ah nai 2 sung kiphumcip cih Mirror pan kiza hi. Tua numeinu minpen Khushboo Khatun kici khat hi a, Video Record akibawlna sungah leisung thukpitak in akitosuk sungah kiphum takpi hi.\nKhuasungmi te’n leisungpan in alakkhiatding hamciam uh a, awng ngeingai uhhi. Hih numeinu pen Eastern India, Bihar sung aom Govindpur khuaneu khatpan ahihi. Abeisa Sunday ni in vanzuakna Market panin aciahlam pasal 3 in lencip uh a, pi 3 athuk dumsung khatah lei vuksuk in nusia uhhi.\nKhushboo Khatun pen inn atunloh ciangin anu apa te lunghimawh mahmah uh a, zonkhiat kipanpah uhhi. A tanu muzolo in anunung ah ageinai aom dumkhat leitawh akivuk amuh ciangin muanmawhna lungsim hongnei hi.\nLeikivuk dum amanlang in khuatkhia a, asungah atanu aki hingphum amuh ciangin khuasung miteng huhna ngenin hotkhiatding kipanpah uhhi.\nNumeinu pen nainih sung leisung ah aki phumcip hi a, naklahcip dektak hi. Khuasung mipi lakpan pawlkhat in amai ah tui thehsak in siansuahsak uhhi. Leisung panin aki hotkhiat khitciangin thazawmcip in sibuk cihi.\nLeisung panin aki photkhiat khitciangin ageinai aom kumpi zato “Local Government Hospital” khatah amanlang in kipuakpah hi.\nPolice tezong ki zasakpah a, Officers te’n hihvai tawh kisai in amuanmawh uh Amit Shah akicipa zongpah uhhi. Hihpa pen khuasung ah sumbawl khat ahihi.\nSamastipur Police Station panin Superintendent Nawal Kishore Singh kicipa ii genkhiatna ah Amit Shah kicipa in numeinu ii apa neihsa leitangpen Construction bawlnading in zatsaknuam cihi.\nAhi zongin apa in zatding phallo ahih manin, Amit Shah in hihbang in atanu abawlsiatsak, alauthawng nadingin abawlsak cimawk hi.\nVideo etnopleh: Dad rescues teenage daughter buried alive for two hours as warning threat over property dispute\nSuperintendent Nawal Kishore Singh in agenbehna ah hihpen leitangvai kinialna “Property Dispute” panin akipan hi ci’n genkhia hi. Abeisa kum tampi akipan abuaiden uh cihi.\nAmit Shah kicipa in numeino ii apa neihsa leitangpen zatding in deihgawh hi. Ahi zongin apa’n zong ama aituam in tua leitang tungah Construction neikhin hi. Abeisa hunsung inzong Amit Shah in tamveipi lauthawng sakden cihi.\nHih atanu leisung ah ahingtang in aphumsak pen Amit Shah leh alawmte 2 tawh mi 3 in aphumhuan uh cimawk hi.\nTua leisung ah aphum migilo 3 tepen taimang uh a, ahi zongin Police te’n mattheih nadingin Officers tampi zasakkhin uhhi.\nNumeinu zong azingciang in zato pan tuakkik theihpah in, a inn ah ki ciahpih a, noptuamta cihi. Video sungah tua numeinu in agenkhiatna ah tua mi 3 te’n dumsung ah honglawnsuk uh a, ahingtang in leivuk in hong thahlupsawm uh ahihi ci’n genkhia hi. ZD Sawltak #zomidaily\nPrevious: KL khuasung Construction Site khatah acimsuk omin mi 3 liam\nNext: Singapore gamsung ah Samsung puansawpset khat meikang leuleu


url: =A kuacik lua panin a taangzai lamah ~ Khup Lian Thang :: ZOMI DAILY\nA kuacik lua panin a taangzai lamah ~ Khup Lian Thang\nposted on 5 June 2019 at 9:57 pm Lomkholna: Article, Khuplianthang\nYuval Noah Harari a cih tangthu kankhiatna lamah mipil pa in, tulaitak pen leitung ah mihingte’ pianzawh khuahun a hoih penpen hun, leitung pianzawh nopna daihna tawh a kidim penpen hun, suahtakna a om pen hun, gam khat leh gam khat a kilem pen hun, mihingte’ manphatna leh mihingte’ hihna a ki thupitsak pen hun ahi hi. Gal leh sa hangin sihna sangin zukham in accident na, leitung nuamsa nawnlo in amah le amah kithatin sihna cihte tam zaw ta a, nek ding dawn ding neilo-in sihna sangin an tam ne lua, neek le dawn kidoplohna panin a kingah thei natna tuamtuam hangin a si tam zaw ta hi, ci hi. Gamvai ah leitung bup gamte’ kipawlkhopna U.N danin kipawlna lianpipi om in, U.N ii a khanuai ah cidamna lam, sum leh paai zekna lam, pilna leh cidamna lam, kilemna a bawl a hanciam ding, cih bangin amau mun ciat ah nasem ziahziah uh hi.\nUN bek hilo gam haute in zong amau hanciam tawmtawh na hoih lianpi sem uh a, sum nei mihaute in a neihsa uh sum le paaite pia khiain natna satna hoihlo tuamtuam be a beina ding, mizawng daipamte huhna dingin pia khia ziahziah uh hi. Leitung pilnate khangto mahmah ta a, kithuzakna te lem mahmah ta in, mihing thatang gimluat kullo in ututna ah khual kizin thei ta hi. Nisa in khua a lum luatleh Aircon kihong ziau a mite gim luat kullo in puansawpna set tawh puante kisawp theita hi. Gal leh sa, sih theihna lauhuai tuamtuam leh khuahun siatna hangin a ki tuakkha haksakna tampi tuamtuam kawmkal ah hih bangin leitung ah nuntaknate nop semsem in khantohna lam ah a manawhna pen banghang hi mawk ding hiam cih lungngaih huai mahmah hi.\nMihing In Leitung Uk\nLeitung ah mihing simloh nuntakna nei nam tampi om a tua lakah mihingte zong namkhat ahi hi. Humpi nelkaite, saite, vomte, Chimpanzee(zawng namkhat) te, etc… cih bangin tuilak aa om ngasa leh gan hing tuamtuam, huih lak aa leng vasa nam tuamtuamte lak ah mihingte sangin a thahat zaw, a pilzaw leh Chimpanzee a cihte bang pen mihing te sangin a khuak hatzaw nuntakna nei tampi om hi. A lian mahmah saipi te, a hat mahmah sahang te in leitung na ukzo lo uh a, mihingte in amau sangin a hatzaw a lianzaw a siamzaw te manin na nasawl thei na zang thei uh hi. Chimpanzee a kici zawng namkhatte pen leitung mipilte in a gen tanghtangh uh ganhing a om teng lak panin mihingte’ pianzia, a zia le tong kinai penpen dingin na gen uh hi. Amau pumpi danpen mihingte neihteng mahtawh kibang lian a, a khuak tai dan ciangin mihingte sangin zong tai zaw hoihzaw uh hi. Mihingte dan mahin a nu a pa, sanggam u leh nau, lawm le gual nei in a lomlom in teng uh hi.\nAhih hangin Chimpanzee te pen a mau bawngsung (Clan, Band) amau muhngei a kitheihpih a ki mukhak pihte bek it thei uh in amau teng bek tawh kipawl thei sese uh hi. Tua ahih manin amau omna mualkuam sunga om Chimpanzee te bek tawh kipawl khawm uh a, a gal lam kuam khat-a a om te tawh kipawlkhawm theilo ki-it theilo nasem khawm theilo citciat uh hi. Amau danmah ahih hangin a muh ngeiloh a theih ngeilohte uh pen amau te dan mahin sang theilo it theilo nasem khawm theilo uh hi. Amau’ leitung pen amau bawng amau kuam sung ciang bek ahi hi. Lam khat pan gen leng amau thungaihsut theihna pen tua ciangah khawl hi. Tua hang mahin bangzahin a pil hangun leitung nuntakna nei teng na ukzo lo uh hi. A zenzen in gam lianpi khat sungah om Chimpanzee teng kipawlkhawmin thu le la vaihawm khawm thei hi zenzen leh amaute in leitung a ukzo thei ding hi gige hi.( Ahih hangin tua bel a om ngeilo ding thu khat)\nHun masa lai in leitungah zong mihing te zong amau’ u le nau, a beh a bawngbawng bekin na teng khawm uh hi. A nu a pa, a zi a ta, a sunghte a makte leh amau kitheihpih u le nau teng bek na ki-it in na teng khawm uh hi. Gal leh sa tamna, leitung khuahun siatna tuamtuamte a nawkkhak ciangun sepkhop dinkhop loh phamawh ahihna na thei uh hi. Tua ciangin a bawngbawng a behbeh (Clan) te kigawm-a a namnam (Tribal) te suakin tua a namnamte na kipawlkhawm khawm uh a, tua panin damdamin gam khat minam khat (Nation/State) na suak uh hi. Amau lak ah a thahatte makai dingin koih uh a, a ma ukna nuai ah ki thutuakin nungta khawm uh hi.\nBawng khat pan in beh khat, beh pan in gam khat minam khat, gam khat minam khat panin minam tampi kigawm in gam lianpi khat, gam lianpi khat bek panin gam lian tampi kigawmin in gamlian tampi kipawlna khat (Zogam, Belpawl Gam, British, European Coucil, Asean, UN etc…) cih bangin a tangzai theithei dingin mihingte na kipawl thei uh hi. Tua a ki pawl khopna bulphuh in a sung gal a pua galte a kisam bangbangin nawkkhawm kihuh kipanpih diamdiam uh hi. Gentehna; Belpawl gamin sumbawlna lamah zawngkhal ahih manina kipawlpih Asen gamte in ahihtheih zah in panpih uh hi. Upmawh loh pi in AIDS natna te leitung ah a kizelh ciangin leitung bup in khut kilen in mapang khawm ahih manin hih natna pen tampitak phadawn in a kibawl na ding zatui zong mukhia khawm uh hi. Gal leh sa vai ah zong apua lam gal aom ciangin kinawkpih in ki dinpih uh hi.\nMihingte pianzia ngeina ah a mel a sa kimu ngeilo ki thei ngeilo, mimal zopna omlo, sisan kizopna om kilkel lo himah taleh minam khat hihna gammi khat hihna, kipawlna khat ah dinkhopna hangin a muh ngeiloh uh mi tampi te tawh nasem khawm, kipawlkhawm, galdo khawm, thu le la vaihawm khawm thei uh hi. Mihingte in Chimpanzee sangin a thahat zawkna ahang bulpi hipah hi. Ki pawlkhawm in na a sep khopna hangun na lianpipi sem zo uh a, tua in leitung khempeuh ah ukna neisak zo hi. Gentehna in, bawhlung tualpi khat sungah Chimpanzee tul 80 koih dingin, tualpi laizang ah Chimpanzee team nih te bawhlung kimawl sak ding hileng, a thapia ding tul 80 te in tua a kimawlte phawkkha cih thadah amau te awng ngeingai pong ding uh a, bangmahmah mumel mamel omlo ding hi.\nTua tul 80 in ki thutuakin bang mahmah sem khawm thei ngeilo ding cih pen mipilte muhkhiatna ahi hi. Mihingte in ahih leh tua bawhlung tualpi sungah kimawl thei thapia khawm thei bek thamlo in, tua tualpi ah a omlo, leitung kiu li pen in TV tawh en in tha pia khawm thei lai uh hi. Lamkhat pan gen leng ganhingte sangin mihingte in thu khinkhai theihna thungaihsut theihna a neih zawkna in mihing leh ganhing aki lamdanna hi a kicih mah bangin, tua thungaihsut theihzawkna acih pen koici kimuh theih hiam cih dotna om leh mihingte in khuakhat, kuam khat, gam khat, leitung bup-a om mihing khempeuh kipawl khawmin semkhawm nekhawm galdo khawm thei uh ci, cih pen mihing ganhing kilam danna ahi hi.\nHih minamte pen Papua New Guinea (PNG) leh Solomon Islands a cih gam nih ah a teng minamte ahi uh hi. A gam omna mun pen Indonesia gam tawh gamgi kizom uh a, Australia tawh zong ki nai mahmah uh hi. PNG gam ah pen mimal 8 millions val a om hangin a kitel theilo pau nam 900 val bang om ahih manin leitung ah a kizang pau nam tuamtuamte’ seh 6 suah seh 1 pen amau’ gam sungah om hi. PNG bangmah in Melanesiante’ tenna gam mah ahi Solomon Islands ah zong mi 5 lakhs val bek tengin khat leh khat a ki tello pau nam 70 val bang zang uh hi. Hih minamte pen amau khua leh amau kuam bek ah teng uh-a mi tampi minam tuamtuam tawh kikawm kikhawl nuam lualo uh hi. Amau pau bek leh amau khua, amau kitheihpih leh a beh a phungin teng khawm uh a, amau sung bek panin a thahat penpen te a makai dingin tel uh hi. 1970s khit lam ciangin PNG in Australiate’ tung panin suahtakna ngah in, Solomon Islands in Britishte’ tung panin suahtakna ngah hi.\nAustralia leh Britishte in hih gam nihte’ gamvai kalsuandan ding, Democracy ki-ukna bulphuh in Parliament tawh a kalsuan dan dingte a gelsak khitteh suahtakna a pia ahi hi. Suahtakna a ngah khit ciangun amau tangmi ding telna nei uh a, a khua makai a beh makaite mah na tel pah uh hi. Tua panin buaina kipan hi. Hih a tel tangmite pen gambup Parliament ah a kah hi in, gambup huamin thukhual in thu a vaihawm ding ahi hi. Ahih hangin hih tangmi te in amau khua a mau kampaute bek, amau beh sung bek adingin phut cih takin phu uh hi. A ngah zahzah tawh innlam ciah pih hi.\nA thahat zawzaw, mimal a tam zawzaw leh khat le nih a kipawl thei zawzaw in panmun ngahin tua panmun siksan in a kilawmlo zah dongin amau aa ding bekin na vaihawm uh hi. Democracy ki-ukna tawh a gam uh a kalsuan hangin a mipite, gam makai tangmite pen Democracy a zang thei ding dinmun cih thadah gamkuam pi khat, gam khat adingin na a sem thei dinmun zong na tungzo nai deklo uh in, angsung ciang bek mimal hamphatna ding ciang bek le amau tanau beh le phung ciang bek, amau pau bek a paute ciangbek a khualzo dinmun ah na om pan uh hi. Gam khat in a din’ hangun khua khat pau nam khat ciang bek adingin a khualzo dinmun hipan uh hi. Hih bangin a picing lo a tualniam lungsim puakzia hangin hih gam nihte zong tuni dongin leitung ah a khangto lo pen gamte sungah kihel in, a enghuai a ut huai hetlo gam khat na hi uh hi.\nMinam tampi kigawm in gam khat-a a ding ahi Switzerland gam ah minam kibanglo, pau ki banglo minam tampi na teng khawm uh hi. German minam, Italy minam, France minam, Romansh minam cih bangin minam tuamtuam a kigawm gam khat ahi hi. A gammi peuhpeuh in a gam ki-ukna thukhunte thupi bawlin minam a tam zaw a tawm zaw cih sangin a gam leh minam bup’ mailam phattuamna ding khualin kalsuan ciat uh ahih manin tuni dongin leitung ah gam haupen leh gamnuam pen khat in kiciamteh teh hi.\nSingapore gam pen gam neu mahmah khat hi-in minam tuamtuam teng khawm ngeigai uh hi. Sente, Indian (Tamil) te, Malay te cih bangin minam, ngeina pau le ham ki bang ngiatlo minamte ahi uh hi. 1965 kum suahtakna a ngah khit panin hanciamin nasem khawm uh ahih manin tuni in leitung bupin a zahtak uh gam nuam mahmah khat suakta hi. Minam tam zawte zong ki inntek sak tuanlo uh a, minam tawmzawte in zong inntek lungsim pua veve uh hi.\nMakaite in minam, ngeina leh pau le ham tawh kuamah deidan lo in, a gambup nopsak na ding a gambup mailam ding bek khualna tawh nasem uh ahihmanin tu ni in a gah a nene uh ahi hi. Hih gam mite leh a gam makaite in a kuacik leh a toi angsung kualsung bek a khual Chimpanzee te, leiung hun masa laipek aa mihingte’ dinmun ah na khawllo in a khangto a picing lungsim na nei ta uh hi. Hih bangin mel le sa ki banglo, ngeina a kibatloh hangin gammi khat hih khopna panin minam khat hihna dongah a gammi khempeuh in a san’ theih na dingin gam uk kumpi makaite in picing takin hanciam toto lai uh hi. A sawtlo in zong tangtung lai ding hi.\nZomite pen nidang lai pekpan in mun khat pan mun khat ah kikhin in tangthu kante ciaptehna ah Mongolia, Tibet, Kawlzang kuam cih bangin kikhin kawikawi uh a tua panin Ciimnuai, Khul etc… ah na tung to uh hi. Tua panin a beh a bawng a tuamtuamin khua tuam ciat ah na kikhen uh hi. Kizopna tam hetlo in amau mun ciatah na teng uh hi. Hausa upa leh a thahatte in khua leh tui u sung nau sung na makaih uh hi. Tua khua tuamtuamte kigawm khawmin ukpi tuamtuamte in na uk toto in tua lai leitung khuahun tawh kituakin a kician mahmah gam khat minam khat in na ding zo khin uh hi.\n1886 kum khit lam ciangin gamkek Mangkangte’ nuai na tung uh a, amau’ ukna pan in 1948 kum in Kawlte, Zomite, Kachin, Karenni, Shante kigawmin Belpawl gam khatin na ding uh hi. Mualtungmi makaite leh Kawl makaite’ lunggulhna pipen in, gam khat ciatin a om sangun kigawm in gam lianpi khatin ding khawm leh nuntakna nuamzaw khangto baih zaw ding, cih hi pipen hi. Makai masate’ ngimna bangmahin tua hun lai dingin Belpawlgam pen na khangto mahmah takpi hi. Ahih hangin angsung bek a khual, kuamah tawh a ki pawl nuamlo, minam tawmzaw te a nengniam, a toi mahmah lungsim puakzia a nei makai pawlkhat hangin Belpawl gam pen kiamsuk kikin tuni dongin leitungah gam a zawngpen khat in na om hi.\nZomite zong cihtakna leh itna a nei thu a khual minam khat hi minam dangte in na ciamteh uh hi. Kim leh pam huzap hangin a cihtakna uh a thuman nate uh damdam in bei hiaihiai ta tawh ki bang hi. Tulai Zomite pen gamvai nasepna ah amau’ thuneih hun sungin amau khua leh tui bek adingin nasem ta mawk uh hi. Tua hangin minam khat le khat kikal ah kilang neihna leh kimuhkhialhna tampi om hi. Minam bup tang dingin a ding khia makaite in mipite’ adingin nasem ding himah ta leh amau’ angsung amau mimal amau party leh amau tawh a kilem kitheikhate-a ding bekin nasem ta uh hi.\nA tunga PNG leh Solomon Islands gam-a Melanesian minamte tawh a kibang dinmun ah om uh hi. Tua mah bangin Zomite sungah a thupi penpen ki zopna, kipawlna leh ki makaihna phualpi khat ahi biakna upna lam ah a cihtakna uh leh a upna laigilte damdamin khahsuah ta uh hi. Biakna pawlpite kipawl semsem ding khangto semsem dingin na hoih na lianpi sem ding, kha mangthang tampi man ding, mite in thu-um te’ hangin Pasian mu ding cih pen a thupi pen himah ta leh, tua tawh ki lehbulh in gamta ta uh hi. Tawmkhat mi tam pian leh pawlpi thak kipan pah uh a, mipil misiam thugen siam khat leh pawlpi thak kipanin a omsa pawlpi pen khen nih suak hiau hi.\nA kikhensa te koici kigawm kik ding cih tawh buai in a vaihawm ding kawmkal ah a omsa kipawlna leh biaknate a kikhen theihna dingin a hanciam zong tampi mah na om leuleu hi. Sum bawl paai bawlna lamah zong sem khawm liailiai ding khawm liailiai ding sangin, tuamtat ding tuam hauh dingin lawmteng Zomi khempeuh lak ah amah bek ahau pen hih ding khawng ut a mawkmawk Zomite tam mahmah le kilawm hi. A nei a lamte in a neilo te hawmkhia nuamlo in, a pil a thei a siamte in kuamah pantah nuam mello uh hi (A piakhia, a hamsate ahuh a pantah zong kiom hi). Pilna siamna lamah zong, tawm khat sin in siam pian uh leh kuamah thusim lo in pilna neilo siamna neilo te neu et thei uh hi. Amau bek a theipen a pilpen kisa kha den uh a kuamah tawh kipawlkhawm nuam selo in a tangtat a pilna a siamna a kisaktheihpih Zomite dinmun hita hi.\nPicina Lam Ah\nGam leh minam makaite, kumpi nasemte leh Company khat, Pasian nasepna, nasep khat peuhpeuh a sem Zomi mimal kim in amau’ panmun leh thu neihnate hoihtak zang siamin mimal, lawm le gual beh le phung ciang leh party khat, kipawlna khat, pawlpi khat ciang bek a khual kha a hihna panin kikhel in, gambup minam bup , kipawlna bup huamin thu khualna thumanna leh cihtakna tawh a kalsuan ding pen a thupi penpen ahi hi. Huaituam paihtuam guptuam mudah tuam nei hetlo in na sep ding hi a, pau le ham kibatpih ciang bek a khual hilo in minam bup gambup mailam khantohna ding a khual makaite hihna lamah kipuahtoh ding ahi hi. Mipite, kipawlna leh hong uk kumpi’ hong piak vaipuakte tungah hoihtak kiciantak leh cihtak ngiatin na sep ding ahi hi. Hunkhat lai in Zogam bup-a ding bek hilo in Belpawl gambup adingin a nuntakna bang uh pia ngam liangin gam le lei a hung a honkhia pu leh pate’ neihsa a zahtakhuai gam leh nam itna lungsim te pua in, amau khekhap thuman leh cihtakna tawh gam leh lei adingin makaih kik hun nasep hun ta hi.\nHun khat lai in Zogam bup ah biakna lam ah makaite ahi Tedim kampau Zomite pen, tuni in ahih leh kipawlna tampi pawlpi tuamtuam tampi in kikhen thang ta uh hi. Tuni pan kipanin panmun nei makaite in a om sa kipawlnate bangci bangin kip ding, kikhen lo ding, a kikhensa te koici kigawm khawm kik theih ding cih ngimna tawh kalsuan theih ding thupi hi. A zaizaw a lianzaw adingin khualna tawh a neuzaw thu tuamtuam te nelhsiah ngam in, mimal kiphatsakna leh khasiatna tuamtuamte’ tung gualzo in kipawlkhopna lam ah kalsuan kik ding ahi hi. A tunga gensa danin, kimawlna tualpi sunga Chimpanzee te dan hilo in tualpi sunga bawhlung hoihtak a thapia mihingte a hih ding uh thupi hi.\nSum leh paai neite, pilna siamna neite in khat le khat kipawl khawmin nasep lianpipi sem khawmin gambup dong ah a nei pen a lianpi kipawlna Company pipi neihna lamah kalsuan theih ding thupi hi. Tawmkhat ci thei pian in ki neisak kampau gamtat dan khawng a kikhel pah cih bangin a tualniam lungsim puakziate khempeuh zong paihkhiat hun ta hi. Pilna siamna neite in zong a neih uh pilna siamna te hangin kisaktheihpih se lo in, ta leh naute pattahna in zang siam in hih theih bangbang tawh mipihte’ phattuamna a pia a hih theih ding uh pen tuhun Zomi mimal kim adingin a maban lianpi ahi hi.\nChimpanzee te in bangzahin a khuak uh a hoih hangin amau angsung ciang bek aki batpihte bek tawh nasem khawm thei sese citciat uh a, tua in na lianpi semsak zolo hi. Mihingte in ahihleh khat bek in na lianpi a sepzawh loh hangin a neih uh kipawl khop theihna lungsim leh nasep khopna theihna dingin thu ngaihsut theihna in minam khat gam khat leitung bup-a om mihing khempeuh kipawl khawm sak thei ahih manin tuni dongin mihingte in leitung bup ah a thahat pen nuntakna nei a hih mah bangin kipawl khop theihna a neih tantan uh mihingte in leitung bup uk suak lai ding hi. Kibat sitset manin a kipawl thei bekte in Chimpanzee te dinmun kipan a, ki batlohna tampi kawmkal panin a zangzaw a thupi zaw ngimna tawh a lem theithei in kipawl khop theihna pen mihing te ii manphatna ahi hi.\nTheih ngeiloh pau kibat pihtoh ahih hangin gamkhat minam khat leitung mihing khat hihna tawh minam pihte gammi pihte, minam tuamtuamte’ mailam nuntakna a nop ding deihna tawh kipawlin nasep khop theihna lungsim in ganhingte leh mihingte’ kilamdan’na hi a, tua lungsim puakzia leh gamtatzia in leitung mite hih ciang a tun’ ahihna pawk huai mahmah hi. Lungdam, Khup Lian Thang (Ref: Yuval Noah Harari, Sapiens – A Brief History of Humankind, Francis Fukuyama, The Origins Of Political Order)\nPrevious: Tualniam lungsim neite pianzia ~ Lian Tuang\nNext: 75th D Day Landing – 6th June (They will never grow old)\nGatshamanim ~ Dim Lun Zam\nKigawm hoihmaw, kikhen sia? ~ Bob Tuangpi\nDahpihna thupuak ~ Tg. Kap Khen Mung\nSiamsin Medical Trip & Siamsin Summit: Zogam Paak-huanpi


url: =Khen III Na-Muh Kholh Na – FGA Tulsa\nTag: Khen III Na-Muh Kholh Na\nHome › Posts Tagged "Khen III Na-Muh Kholh Na"\n15.Muhkholhna a taktak suaksak\nApril 7, 2019 Burmese, Uncategorized, Zokam FGAIM\nThugen bek a siam, a taktaka nungta lo, nuntakzia hoih gen ding thei mahmah napi a nuntakna leh sepkhiatna-ah kilangkhiasak tuan lo na mu zel hiam? Tua bang mite nuntakna pen hehpihhuai mahmah hi. Nang zong tua bang mite lakah na kihel hun zong om kha ding hi. Tua bang\nMarch 31, 2019 Burmese, Uncategorized, Zokam FGAIM\nMai lam muhkholhna hoih nei dingin mi pil hih kul sese lo hi! Mikim hih theih leh nuntakna sunga guanlut theih ahi hi. Hih thei lo dinga hong ngaihsunsak pawlkhat om hi. Hun paisa in hong buaisak Hun paisa, lametna bang hi lo a piangte enkikin, tuate hangin hong tung\n13. MUHKHOLHNA (Khen III Na)\nMarch 24, 2019 Burmese, Uncategorized, Zokam FGAIM\nHenry Ford in, “Mittawte sang a mi hehpihhuaizawte pen mit hoih napi a muhkholhna (vision) a nei lote hi” a cih pen maan mahmah hi. Lawhcinna pen bangbang hi leh, mi lawhcingte pen muhkholhna/geelkholhna saupi a nei mi hi hamtang uh hi. Na mukhia thakte, politics, science, leh eco- nomics